Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim ta’ Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha, minn naħa, u l-Ukraina min-naħa l-oħra, fir-rigward tal-adozzjoni ta’ Rakkomandazzjoni dwar l-implimentazzjoni tal-Aġenda ta’ Assoċjazzjoni bejn l-UE u l-Ukraina. /* JOIN/2015/0004 final */





MEMORANDUM TA’ SPJEGAZZJONI Ir-relazzjonijiet bejn l-UE u l-Ukraina bħalissa huma bbażati fuq dawk il-partijiet tal-Ftehim ta’ Assoċjazzjoni li huma applikati provviżorjament[1], fuq il-partijiet tal-Ftehim ta’ Sħubija u Kooperazzjoni (FSK)[2] li baqgħu fis-seħħ, kif ukoll fuq il-qafas tal-Politika Ewropea tal-Viċinat. Wara li ffirmaw il-kapitoli politiċi tal-Ftehim ta’ Assoċjazzjoni bejn l-UE u l-Ukraina fis-Summit tal-UE tal-21 ta’ Marzu 2014, iż-żewġ partijiet iffirmaw il-bqija tat-taqsimiet tal-Ftehim — inkluż iż-Żona ta’ Kummerċ Ħieles fil-Fond u Komprensiva (DCFTA) — fil-marġini tas-Summit tal-UE tas-27 ta’ Ġunju 2014. Fis-16 ta’ Settembru 2014, il-Ftehim ta’ Assoċjazzjoni ġie rratifikat mill-Parlament tal-Ukraina u ngħata l-kunsens mill-Parlament Ewropew, biex setgħu b'hekk jiġu applikati provviżorjament id-dispożizzjonijiet rilevanti tal-Ftehim ta’ Assoċjazzjoni sa mill-1 ta’ Novembru 2014 u l-parti tad-DCFTA mill-1 ta’ Jannar 2016. Sabiex jiġi żgurat li l-UE u l-Ukraina jkunu jistgħu jgawdu mill-benefiċċji kollha ta’ dan il-Ftehim, l-ewwel nett permezz tal-applikazzjoni provviżorja u parzjali tiegħu, ġiet adottata l-Aġenda ta’ Assoċjazzjoni (verżjoni preċedenti) mill-Kunsill ta’ Kooperazzjoni UE-Ukraina fit-23 ta’ Novembru 2009. Il-parti operattiva tagħha ġiet emendata bosta drabi u l-aħħar aġġornament kien approvat mill-Kunsill ta’ Kooperazzjoni UE-Ukraina fil-Lussemburgu, fl-24 ta’ Ġunju 2013. Minħabba l-iżviluppi reċenti — l-applikazzjoni provviżorja tal-Ftehim ta’ Assoċjazzjoni u l-ħtieġa urġenti għal riformi fl-Ukraina — l-aġġornament tal-Aġenda ta’ Assoċjazzjoni sabiex jirrifletti s-sitwazzjoni attwali tar-relazzjonijiet bejn l-UE u l-Ukraina kiseb prijorità politika importanti. L-għan tal-Aġenda ta’ Assoċjazzjoni huwa li titħejja u tiġi ffaċilitata l-implimentazzjoni tal-Ftehim ta’ Assoċjazzjoni, billi toħloq qafas prattiku li permezz tiegħu jkunu jistgħu jitwettqu l-miri ġenerali tal- assoċjazzjoni politika u l-integrazzjoni ekonomika u billi tipprovdi lista ta' prijoritajiet għal ħidma konġunta fuq bażi ta' settur b'settur. L-Aġenda ta’ Assoċjazzjoni hija wkoll strument għall-monitoraġġ u l-valutazzjoni tal-progress tal-Ukraina fl-implimentazzjoni tal-Ftehim ta’ Assoċjazzjoni UE-Ukraina, għall-kisba tal-miri ġenerali tal-assoċjazzjoni politika u l-integrazzjoni ekonomika, għall-iżgurar tar-rispett għall-valuri komuni, u għall-konverġenza mal-acquis tal-UE f’oqsma speċifiċi, kif previst fil-Ftehim ta’ Assoċjazzjoni. Il-fatt li l-Aġenda ta’ Assoċjazzjoni tiffoka fuq għadd aktar limitat ta’ prijoritajiet ma jaffettwax l-ambitu jew il-mandat tad-djalogi eżistenti skont l-FSK jew ftehimiet oħra u lanqas ma għandu jippreġudika l-implimentazzjoni tal-impenji li ttieħdu fil-Ftehim ta' Assoċjazzjoni/DCFTA. Ir-Rappreżentant Għoli tal-Unjoni Ewropea għall-Affarijiet Barranin u l-Politika ta’ Sigurtà u l-Kummissjoni jistiednu lill-Kunsill biex jadotta l-abbozz ta’ Deċiżjoni tal-Kunsill mehmuż. 2015/0038 (NLE) Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim ta’ Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha, minn naħa, u l-Ukraina min-naħa l-oħra, fir-rigward tal-adozzjoni ta’ Rakkomandazzjoni dwar l-implimentazzjoni tal-Aġenda ta’ Assoċjazzjoni bejn l-UE u l-Ukraina. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu, Wara li kkunsidra l-Ftehim ta' Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha, minn naħa, u l-Ukraina, min-naħa l-oħra (il-"Ftehim ta' Assoċjazzjoni”), b'mod partikolari l-Artikolu 463 tiegħu, Wara li kkunsidra l-proposta konġunta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà, Billi: (1) Il-Ftehim ta’ Assoċjazzjoni ġie ffirmat fil-21 ta’ Marzu 2014 u fis-27 ta’ Ġunju 2014. (2) Sakemm jidħol fis-seħħ, il-Ftehim ta’ Assoċjazzjoni huwa applikat provviżorjament f’konformità mad- Deċiżjoni tal-Kunsill 2014/294/UE[3] tas-17 ta’ Marzu 2014, id-Deċiżjoni tal-Kunsill 2014/668/UE[4] tat-23 ta’ Ġunju 2014 u d-Deċiżjoni tal-Kunsill 2014/691/UE tad-29 ta’ Settembru 2014[5]. (3) Sabiex jappoġġjaw l-applikazzjoni tal-Ftehim ta’ Assoċjazzjoni, il-Partijiet qablu li jinnegozjaw Aġenda ta ' Assoċjazzjoni bil-għan li joħolqu lista ta’ prijoritajiet għall-ħidma konġunta tagħhom fuq bażi ta' settur b'settur. (4) Il-Partijiet qablu dwar Aġenda ta’ Assoċjazzjoni, li ser tħejji u tiffaċilita l-implimentazzjoni tal-Ftehim ta’ Assoċjazzjoni u ser ikollha tiġi adottata mill-Kunsill ta’ Assoċjazzjoni mwaqqaf permezz tal-Ftehim ta’ Assoċjazzjoni. (5) Il-pożizzjoni tal-Unjoni li għandha tittieħed fil-Kunsill ta’ Assoċjazzjoni dwar l-adozzjoni tar-rakkomandazzjoni dwar l-implimentazzjoni tal-Aġenda ta’ Assoċjazzjoni bejn l-UE u l-Ukraina trid tiġi adottata mill-Kunsill, ADOTTA DIN ID-DEĊIŻJONI: Artikolu 1 Il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim ta’ Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha, minn naħa, u l-Ukraina min-naħa l-oħra, fir-rigward tal-implimentazzjoni tal-Aġenda ta’ Assoċjazzjoni bejn l-UE u l-Ukraina, tkun ibbażata fuq l-abbozz ta' Rakkomandazzjoni tal-Kunsill ta' Assoċjazzjoni mehmuż ma' din id-Deċiżjoni. Artikolu 2 Din id-Deċiżjoni tidħol fis-seħħ dakinhar tal-adozzjoni tagħha. Magħmul fi Brussell, Għall-Kunsill Il-President [1] ĠU L161, tad-29/05/2014, p. 1; ĠU L278 tal-20/09/2014, p. 1; [2] ĠU L49 tad-19/02/1998, p. 1; [3] ĠU L161/1, 29.5.2014, p. 1 [4] ĠU L 278/1, 20.09.2014, p. 1 [5] ĠU L289/1, 3.10.2014, p. 1 ANNESSI għall- Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fi ħdan il-Kunsill tal-Assoċjazzjoni stabbilit bil-Ftehim ta’ Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha minn naħa waħda, u l-Ukrajna, min-naħa oħra, fir-rigward tal-adozzjoni ta’ Rakkomandazzjoni dwar l-implimentazzjoni tal-Aġenda ta’ Assoċjazzjoni UE-Ukrajna ANNESS 1 Abbozz ta' RAKKOMANDAZZJONI Dwar l-implimentazzjoni tal-Aġenda ta’ Assoċjazzjoni UE-Ukrajna Il-KUNSILL TA’ KOOPERAZZJONI UE-UKRAJNA, Wara li kkunsidra l-Ftehim ta’ Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha minn naħa waħda, u l-Ukrajna min-naħa l-oħra, (il-“Ftehim ta’ Assoċjazzjoni”), b’mod partikolari l-Artikolu 463 tiegħu, Billi: (1) Skont l-Artikolu 463 tal-Ftehim ta’ Assoċjazzjoni, il-Kunsill tal-Assoċjazzjoni jkollu s-setgħa li jagħmel rakkomandazzjonijiet xierqa għall-finijiet tal-kisba tal-għanijiet tal-ftehim. (2) Skont l-Artikolu 476 tal-Ftehim ta’ Assoċjazzjoni, il-Partijiet jieħdu kwalunkwe miżura ġenerali jew speċifika meħtieġa sabiex jiġu ssodisfati l-obbligi tagħhom skont il-Ftehim ta’ Assoċjazzjoni. (3) Sakemm jidħol fis-seħħ, il-Ftehim ta’ Assoċjazzjoni jiġi applikat provviżorjament, b’konformità mad-Deċiżjoni tal-Kunsill 2014/294/UE[1] tas- 17 ta’ Marzu 2014, id-Deċiżjoni tal-Kunsill 2014/668/UE[2] tat-23 ta’ Ġunju 2014 u d-Deċiżjoni tal-Kunsill 2014/691/UE tad-29 ta’ Settembru 2014[3]. (4) Il-Partijiet għall-Ftehim ta’ Assoċjazzjoni qablu dwar it-test tal-Aġenda ta’ Assoċjazzjoni li għandha l-għan li tħejji u tiffaċilita l-implimentazzjoni tal-Ftehim ta’ Assoċjazzjoni permezz tal-ħolqien ta’ qafas prattiku sabiex jitwettqu l-għanijiet prevalenti tagħhom tal-assoċjazzjoni politika u l-integrazzjoni ekonomika. (5) L-Aġenda ta’ Assoċjazzjoni taqdi żewġ għanijiet li jistabbilixxu passi konkreti li jwasslu sabiex jiġu ssodisfati l-obbligi tal-Partijiet stabbiliti fil-Ftehim ta’ Assoċjazzjoni, u li jiġi pprovdut qafas usa’ għat-tisħiħ ulterjuri tar-relazzjonijiet bejn l-Ukrajna u l-UE sabiex tiġi involuta miżura sinifikanti ta’ integrazzjoni ekonomika u l-approfondiment tal-kooperazzjoni politika, b’konformità mal-għan kumplessiv tal-Ftehim ta’ Assoċjazzjoni. ADOTTA R-RAKKOMANDAZZJONI SEGWENTI Artikolu Uniku Il-Kunsill ta’ Assoċjazzjoni jirrakkomanda li l-Partijiet jimplimentaw l-Aġenda ta’ Assoċjazzjoni UE-Ukrajna stabbilita fl-Anness, safejn din l-implimentazzjoni tiġi diretta lejn il-kisba tal-għanijiet tal-Ftehim ta’ Assoċjazzjoni bejn l-Unjoni Ewropea, il-Komunità Ewropea tal-Enerġija Atomika u l-Istati Membri tagħha minn naħa waħda, u l-Ukrajna min- naħa l-oħra. Magħmul fi […] Għall-Kunsill ta’ Assoċjazzjoni Il-President ANNESS 2 ANNESS 2 Aġenda ta’ Assoċjazzjoni UE-Ukrajna sabiex jitħejja u jiġi ffaċilitat il-Ftehim ta’ Assoċjazzjoni I. Parti strateġika L-Unjoni Ewropea u l-Ukrajna (“il-Partijiet”) jirrikonoxxu li l-kuntest tar-relazzjoni tagħhom inbidel b’mod sinifikanti u pożittiv. Ir-relazzjonijiet bejn l-UE u l-Ukrajna bħalissa huma bbażati fuq dawk il-partijiet tal-Ftehim ta’ Assoċjazzjoni li huma applikati provviżorjament, fuq il-partijiet tal-Ftehim ta’ Sħubija u Kooperazzjoni (PCA) li għadu fis-seħħ, kif ukoll fuq il-qafas tal-Politika Ewropea tal-Viċinat. Il-Partijiet żviluppaw ukoll u nidew Pjan ta’ Azzjoni għal-Liberalizzazzjoni tal-Viża, li l-implimentazzjoni b’suċċess tagħha hija element fundamentali li jirfed l-assoċjazzjoni politika u l-integrazzjoni ekonomika tal-Ukrajna mal-Unjoni Ewropea stabbiliti fil-Ftehim ta’ Assoċjazzjoni, b’mod partikolari rigward it-tisħiħ sostanzjali tal-mobbiltà u tal-kuntatti poplu ma’ poplu. Il-partijiet bdew in-negozjati tal-Ftehim ta’ Assoċjazzjoni fl-2007, u ta’ Ftehim ta’ Kummerċ Ħieles Profond u Komprensiv (DCFTA), sabiex jifforma parti integrali ta’ dak il-Ftehim, fl-2008. In-negozjati tal-Ftehim ta’ Assoċjazzjoni ġew iffinalizzati fid-19 ta’ Diċembru 2011, u l-Ftehim ġie inizzjalat fit-30 ta’ Marzu 2012, segwit mill parti DCFTA tal-Ftehim fid-19 ta’ Lulju 2012. Wara l-iffirmar tal-kapitoli politiċi tal-Ftehim ta’ Assoċjazzjoni UE-Ukrajna waqt is-samit tal-UE tal-21 ta’ Marzu 2014, iż-żewġ partijiet iffirmaw it-taqsimiet li kien fadal tal-Ftehim – inkluż il-Ftehim ta’ Kummerċ Ħieles Profond u Komprensiv (DCFTA) – fil-marġni tas-samit tal-UE tas-27 ta’ Ġunju 2014. Fis-16 ta’ Settembru 2014, il-Ftehim ta’ Assoċjazzjoni ġie rratifikat mill-Parlament tal-Ukrajna u l-Parlament Ewropew ta l-kunsens tiegħu, filwaqt li ppermetta l-applikazzjoni provviżorja tad-dispożizzjonijiet rilevanti tal-Ftehim ta’ Assoċjazzjoni fl-1 ta’ Novembru 2014 u tal-parti tad-DCFTA fl-1 ta’ Jannar 2016. Hija meħtieġa azzjoni biex jiġi żgurat li l-Partijiet ikunu kapaċi jgawdu l-benefiċċji sħaħ tal-Ftehim li jibdew bl-applikazzjoni provviżorja parzjali tiegħu. L-għan tal-Aġenda ta’ Assoċjazzjoni preżenti huwa li tiġi ppreparata u ffaċilitata l-implimentazzjoni tal-Ftehim ta’ Assoċjazzjoni, billi jinħoloq qafas prattiku li permezz tiegħu jistgħu jitwettqu l-għanijiet kumplessivi ta’ assoċjazzjoni politika u integrazzjoni ekonomika u billi tiġi pprovduta lista ta’ prijoritajiet għal xogħol konġunt abbażi ta’ settur b’settur. Il-fatt li jiffoka fuq numru limitat ta’ prijoritajiet ma għandux jaffettwa l-iskop jew il-mandat ta’ djalogi eżistenti taħt il-Ftehim ta’ Sħubija u Kooperazzjoni, Ftehimiet rilevanti oħra jew taħt il-perkors multilaterali tas-Sħubija mal-Lvant, kif ukoll l-iskop u l-mandat ta’ djalogi futuri skont il-Ftehim ta’ Assoċjazzjoni, u b’mod partikolari ma għandux jippreġudika l-implimentazzjoni tal-impenji li saru fil-AA/DCFTA ladarba jidħol fis-seħħ jew meta jiġi applikat provviżorjament. II. Prinċipji, strumenti u riżorsi għall-implimentazzjoni tal-aġenda ta’ assoċjazzjoni Il-prinċipji komuni li ġejjin se jiggwidaw l-implimentazzjoni tal-Aġenda ta’ Assoċjazzjoni: · L-Aġenda ta’ Assoċjazzjoni hija strument prattiku li għandu l-għan li jipprepara u jiffaċilita l-implimentazzjoni sħiħa tal-Ftehim ta’ Assoċjazzjoni bejn l-UE-Ukrajna kif ukoll li jintlaħqu l-għanijiet kumplessivi tal-assoċjazzjoni politika u l-integrazzjoni ekonomika; · Il-prijoritajiet għal azzjoni tal-Aġenda ta’ Assoċjazzjoni jikkumplimentaw ir-responsabbiltajiet tal-Partijiet sabiex jiġu implimentati l-partijiet applikati provviżorjament tal-Ftehim ta’ Assoċjazzjoni UE-Ukrajna u sabiex jiġu implimentati d-dispożizzjonijiet tiegħu kollha ladarba jidħol fis-seħħ, kif ukoll sabiex jiġi kkonsolidat il-ftehim komuni tal-Partijiet tal-azzjonijiet meħtieġa sabiex jiġu approfonditi aktar l-assoċjazzjoni politika u l-integrazzjoni ekonomika; · Il-prijoritajiet għal azzjoni tal-Aġenda ta’ Assoċjazzjoni għandhom jiġu ddefiniti b’kunsiderazzjoni għall-istruttura tal-qafas istituzzjonali kif stabbilit fil-Ftehim ta’ Assoċjazzjoni UE-Ukrajna li jirrikonoxxi l-obbligi u r-responsabbiltajiet rispettivi ta’ kull korp, b’mod partikolari fir-rigward tal-Kumitat ta’ Assoċjazzjoni Parlamentari u l-Pjattaforma tas-Soċjetà Ċivili; · L-Aġenda ta’ Assoċjazzjoni għandha tiġi implimentata b’rispett sħiħ għall-prinċipji ta’ trasparenza, kontabbiltà u inklussività; · L-Aġenda ta’ Assoċjazzjoni tinvolvi impenn miż-żewġ naħat għall-implimentazzjoni tagħha; · L-Aġenda ta’ Assoċjazzjoni għandha l-għan li tikseb riżultati tanġibbli u definiti permezz tal-implimentazzjoni progressiva ta’ miżuri prattiċi; · Il-Partijiet jirrikonoxxu l-importanza li jiġu appoġġjati l-prijoritajiet miftiehma permezz ta’ mezzi politiċi, tekniċi u finanzjarji xierqa u suffiċjenti; u · Din l-Aġenda ta’ Assoċjazzjoni hija l-mezz prinċipali għall-monitoraġġ u l-valutazzjoni tal-progress tal-Ukrajna fl-implimentazzjoni tal-Ftehim ta’ assoċjazzjoni UE-Ukrajna kif ukoll għall-monitoraġġ u l-valutazzjoni tal-kisba tal-għanijiet kumplessivi tal-assoċjazzjoni politika u l-integrazzjoni ekonomika inġenerali, b’mod partikolari rigward ir-rekord tal-Ukrajna biex tiżgura r-rispett tal-valuri komuni, u l-progress fil-kisba tal-konverġenza mal-oqsma politiċi, ekonomiċi u ġuridiċi tal-UE. L-implimentazzjoni tal-Aġenda ta’ Assoċjazzjoni se tkun suġġetta għal u se tifforma parti minn rapportar, monitoraġġ u valutazzjoni annwali. Il-progress milħuq se jiġi rivedut fl-istruttura maħluqa taħt il-Ftehim ta’ Assoċjazzjoni, il-Ftehim ta’ Sħubija u Kooperazzjoni u Ftehimiet rilevanti oħra. F’dan il-proċess il-Partijiet se jimmiraw li jilħqu, safejn ikun possibbli, valutazzjoni komuni kumplessiva tal-progress annwali li jkun intlaħaq. L-Unjoni Ewropea se tappoġġja lill-Ukrajna fl-implimentazzjoni tal-għanijiet u l-prijoritajiet stabbiliti fl-Aġenda ta’ Assoċjazzjoni. Se tagħmel dan permezz tar-riżorsi kollha disponibbli għall-appoġġ tal-UE, kif ukoll permezz ta’ ħila esperta u konsulenza, l-aħjar prattiki u għarfien, l-iskambju ta’ informazzjoni, inkluż il-provvediment ta’ pariri u process strutturat ta’ approssimazzjoni tal-acquis tal-UE, appoġġ għall-bini tal-kapaċità u tisħiħ istituzzjonali. F’dan il-kuntest, l-Ukrajna għandha tagħmel użu sħiħ mir-rwol tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili bħala parti mill-kontribuzzjoni kumplessiva tal-UE għall-proċess ta’ riforma. Se tinkoraġġixxi wkoll u tfittex il-koordinazzjoni ta’ appoġġ minn imsieħba oħra tal-Ukrajna. L-istrumenti finanzjarji rilevanti tal-UE se jkunu disponibbli wkoll biex jgħinu fl-implimentazzjoni tal-Aġenda ta’ Assoċjazzjoni. Minkejja dan, din tal-aħħar mhix dokument ta’ programmar finanzjarju u ma tissostitwixxix l-eżerċizzji ta’ programmar jew formulazzjoni imwettqa mill-Partijiet. L-appoġġ tal-UE se jiġi pprovdut fil-kuntest tal-prijoritajiet kumplessivi għal assistenza favur l-Ukrajna, kif iddefinit fl-ipprogrammar plurijennali taħt l-Istrument Ewropew ta’ Viċinat (ENI) bħala parti mill-finanzjament kumplessiv disponibbli għall-Ukrajna u b’rispett sħiħ għar-regoli u l-proċeduri ta’ implimentazzjoni rilevanti ta’ assistenza esterna tal-UE. Fil-perjodu 2007-2013, l-UE impenjat EUR 1.0056 biljun għal assistenza bilaterali għall-Ukrajna, u ffukat l-aktar fuq l-appoġġ għall-iżvilupp demokratiku u l-governanza tajba, appoġġ għar-riforma regolatorja u l-bini tal-kapaċità amministrattiva, appoġġ għal żvilupp infrastrutturali (Programm Indikattiv Nazzjonali 2007-2010) u dwar governanza tajba, l-istat tad-dritt, il-faċilitazzjoni tad-dħul fis-seħħ tal-Ftehim ta’ Assoċjazzjoni UE-Ukrajna inkluż id-DCFTA, l-iżvilupp sostenibbli (Programm Indikattiv Nazzjonali 2011-2013). Diversi proġetti ffinanzjati taħt dan il-qafas għadhom qed jiġu implimentati. L-allokazzjoni finanzjarja indikattiva għal assistenza bilaterali lill-Ukrajna fil-perjodu 2014-2020 hija bejn EUR 828 miljun u EUR 1.013 biljun. Bħall-pajjiżi ENI l-oħra, l-Ukrajna tista’ tibbenefika wkoll minn allokazzjonijiet addizzjonali mill-programm ġenerali. Fl-2014, bħala reazzjoni għall-avvenimenti mgħaġġla li qed iseħħu fl-Ukrajna u l-bżonn urġenti li tiġi mobilizzata assistenza konsiderevoli għall-kontribuzzjoni għall-istabbilizzazzjoni u l-iżvilupp tal-pajjiż, l-UE adottat Miżura Speċjali ta’ EUR 365 miljun, li tinkludi EUR 355 miljun bħala Kuntatt għall-Bini ta’ Stat u EUR 10 miljuni fi programm għas-soċjetà ċivili. Għall-2015, Miżura Speċjali possibbli tista’ tiffoka fuq l-iżvilupp tas-settur privat u l-azzjonijiet ta’ rkupru. L-assistenza bilaterali tal-UE għandha tiġi inkluża fil-Qafas ta’ Appoġġ Uniku (Single Support Framework (SSF)) bħala riżulatat/r-riżultat tal-eżerċizzju ta’ programm multiannwali li jmiss għall-perjodu 2016-2017, skont is-sitwazzjoni fil-prattika. Is-soċjetà ċivili, b’mod partikolarl-Pjattaforma tas-Soċjetà Ċivili UE-Ukrajna, kif ukoll il-Kumitat ta’ Assoċjazzjoni Parlamentari, se jkunu mħeġġa wkoll biex jiffukaw l-attivitajiet ta’ monitoraġġ tagħhom fuq l-Aġenda ta’ Assoċjazzjoni. Din l-Aġenda ta’ Assoċjazzjoni tista’ tiġi emendata jew aġġornata fi kwalunkwe ħin kif meħtieġ skont il-ftehim tal-Kunsill ta’ Assoċjazzjoni UE-Ukrajna. III. Parti Operazzjonali 1. Prijoritajiet ta’ Azzjoni għal Perjodu ta’ Żmien Qasir Il-Kumitat ta’ Assoċjazzjoni kif imwaqqaf mill-Ftehim ta’ Assoċjazzjoni se jiddefinixxi prijoritajiet għal azzjoni u jipprovdi gwida għall-implimentazzjoni tal-Aġenda ta’ Assoċjazzjoni b’konformità mad-dispożizzjonijiet stabbiliti fit-Taqsima III 8 hawn taħt. Fost il-prijoritajiet tal-Aġenda ta’ Assoċjazzjoni, l-azzjonijiet għal perjodu ta’ żmien qasir li ġejjin għandhom jiġi indirizzati bi prijorità: · Ir-Riforma kostituzzjonali Ir-riforma kostituzzjonali għandha terġa’ tibda permezz ta’ proċess inklussiv u parteċipatorju inklużi konsultazzjoni attivi mas-soċjetà ċivili u b’konformità mar-rakkomandazzjonijiet tal-Kummissjoni ta’ Venezja, inklużi passi leġiżlattivi lejn l-emendar tal-kostituzzjoni, l-abilitazzjoni tar-riforma tad-deċentralizzazzjoni u r-riforma tal-ġudikatura; · Ir-Riforma tal-elezzjonijiet Jittieħdu passi lejn l-armonizzazzjoni tal-leġiżlazzjoni elettorali permezz tal-unifikazzjoni u r-riforma tal-finanzjament tal-partiti politiċi inkluż l-iffinanzjar mill-istat. Dan għandu jiġi ppreparat permezz ta’ proċess inklussiv u preparatorju b’konformità mal-OSCE/ODIHR, GRECO u r-rakkomandazzjonijiet tal-Kummissjoni ta’ Venezja, bl-ewwel prijorità tingħata lir-reviżjoni tal-liġi dwar l-elezzjonijiet lokali fl-isfond tal-elezzjonijiet lokali ppjanati għat-tieni nofs tal-2015; · Il-Prevenzjoni u l-ġlieda kontra l-Korruzzjoni Jintwera progress qawwi fil-ġlieda kontra l-korruzzjoni, inkluż permezz tal-implimentazzjoni tal-pakkett ġuridiku komprensiv kontra l-korruzzjoni adottat fl-14 ta’ Ottubru 2014, li jibda bit-twaqqif u l-iżgurar tal-funzjonament effettiv kemm tal-Uffiċċju Nazzjonali Kontra l-Korruzzjoni kif ukoll tal-Aġenzija Nazzjonali għall-Prevenzjoni tal-korruzzjoni; · Ir-Riforma Ġuridika Jittieħdu passi ulterjuri fir-riforma tal-ġudikatura, b’mod partikolari billi tiġi adottata, b’konformità mal-Istandards Ewropej u b’konsultazzjoni mill-qrib mal-Kunsill tal-Ewropa/il-Kummissjoni ta’ Venezja, Strateġija għar-Riforma tal-Ġudikatura inkluż pjan ta’ implimentazzjoni komprensiv u dettaljat; · Ir-Riforma tal-amministrazzjoni pubblika Tinbeda riforma komprensiva tal-amministrazzjoni pubblika, u b’mod partikolari is-servizz ċivili u s-servizz f’korpi lokali ta’ awtogovernanza b’iffukar fuq prinċipji Ewropej tal-amministrazzjoni pubblika, inkluż permezz tal-iffinalizzar u l-adozzjoni tal-abbozz ta’ Liġi dwar is-Servizz Ċivili; · Id-Deregolamentazzjoni Jitnaqqas il-piż regolatorju għan-negozji u b’mod partikolari għall-SMEs, permezz tat-tnaqqis fin-numru ta’ permessi u liċenzji; · Ir-Riforma tal-Akkwisti Pubbliċi Jitjiebu t-trasparenza u l-kompetittività fl-akkwisti pubbliċi. Il-lista tal-eċċezzjonijiet mill-isfera tal-akkwisti pubbliċi tinġieb konformi mad-direttivi tal-UE dwar l-akkwisti pubbliċi. Tiġi żgurata l-kompetittività fl-akkwisti pubbliċi u fl-aċċess għal informazzjoni relatata mal-akkwisti pubbliċi, b’mod partikolari minnimpriżi pubbliċi; · Ir-Riforma fit-tassazzjoni, inklużi r-rifużjonijiet tal-VAT Jittieħdu passi sabiex jitjiebu l-effiċjenza tal-amministrazzjoni fiskali, inkluż meta jiġu ttrattati pretensjonijiet ta’ rifużjoni tal-VAT, sabiex jiġi żgurat li pretensjonijiet ta’ rifużjoni tal-VAT jiġu ssaldati fil-ħin, u tiġi evitata kwalunkwe forma ta’ diskriminiazzjoni; · L-Awditjar estern Fuq il-bażi ta’ riformi riċenti, tkompli tiġi żviluppata l-funzjoni tal-awditjar estern sabiex tissaħħaħ is-sistema ta’ verifiki u bilanċi; · Ir-Riforma tas-Settur tal-Enerġija B’konformità mat-Tielet Pakkett dwar l-Enerġija, jiġi aċċellerat iż-żarmar u l-istrutturar ta’ Naftogaz, tiġi adottata l-liġi dwar il-korp regolatorju ġdid għall-gass, l-elettriku u l-utilitajiet u jiġu sottomessi, għall-konsultazzjoni mal-UE, abbozzi ta’ liġi dwar is-suq tal-gass u l-elettriku. 2. Djalogu Politiku 2.1 Demokrazija, Stat tad-dritt, Drittijiet tal-bniedem u Libertajiet fundamentali Il-Partijiet jaqblu li jżommu djalogu u li jsaħħu r-rispett għall-prinċipji demokratiċi, l-istat tad-dritt u l-governanza tajba, id-drittijiet tal-bniedem u l-libertajiet fundamentali, inklużi d-drittijiet ta’ persuni li jappartjenu għal minoritajiet nazzjonali kif imħaddna fil-Konvenzjonijiet ewlenin tan-Nazzjonijiet Uniti u l-Kunsill tal-Ewropa u protokolli relatati. Tali djalogu u kooperazzjoni jkopru l-oqsma li ġejjin: (i.) It-tisħiħ tal-istabbiltà, l-indipendenza u l-effettività ta’ istituzzjonijiet li jiggarantixxu d-demokrazija u l-istat tad-dritt u b’mod partikolari: · jitwettaq u jiġi komplut proċess ta’ riforma kostituzzjonali inklussiv u trasparenti mas-soċjetà ċivili u partijiet interessati oħra, imfassal biex jiżviluppa b’mod ulterjuri sistema kostituzzjonali ta’ verifiki u bilanċi effettivi bejn l-istituzzjonijiet tal-istat, kif ukoll li jippermetti r-riforma tad-deċentralizzazzjoni u r-riforma tal-ġudikatura, fid-dawl tar-rakkomandazzjonijiet rilevanti tal-Kummissjoni ta’ Venezja; · jissaħħaħ il-funzjonament tal-awtogovernanza lokali u reġjonali, u l-istatus ġuridiku tas-servizz fil-korpi lokali ta’ awtogovernanza, inkluż permezz tar-riforma ta’ deċentralizzazzjoni li tirriżerva kompetenzi sostanzjali u allokazzjonijiet finanzjarji relatati lilhom, b’konformità mal-istandards rilevanti inklużi fil-Karta Ewropea dwar l-Awtogovernanza Lokali; · titjieb u tiġi armonizzata l-leġiżlazzjoni elettorali kollha permezz tal-unifikazzjoni tagħha, it-titjib ta’ leġiżlazzjoni oħra relatata mal-elezzjonijiet, b’mod partikolari liġijiet dwar referenda u dwar il-Kummissjoni Elettorali Ċentrali u ta’ leġiżlazzjoni dwar il-finanzjament tal-partiti politiċi (inkluż dwar finanzjament mill-istat) permezz ta’ process inklussiv u parteċipatorju b’konformità mal-OSCE/ODIHR, u mar-rakkomandazzjonijiet tal-Kummissjoni ta’ Venezja u l-GRECO; · issir ħidma flimkien fuq l-allinjament tal-qafas ġuridiku tas-servizz ċivili tal-Ukrajna mal-prinċipji Ewropej tal-amministrazzjoni pubblika u tissaħħaħ il-kapaċità tal-amministrazzjoni pubblika fl-Ukrajna abbażi tal-valutazzjoni minn SIGMA, inkluż l-immaniġġjar effettiv tal-finanzi pubbliċi, il-ġlieda effettiva kontra l-korruzzjoni u r-riforma tas-servizz pubbliku; · għajnuna sabiex tiġi żgurata l-kisba sħiħa tal-mandat tal-Ombudsperson inkluż l-implimentazzjoni tiegħu/tagħha tal-azzjoni fir-reġjuni u l-promozzjoni tal-kooperazzjoni tiegħu/tagħha mal-istituzzjonijiet u n-netwerks Ewropej tad-Drittijiet tal-Bniedem. Il-Prinċipji relatati mal-istatus tal-istituzzjonijiet nazzjonali (il-Prinċipji ta’ Pariġi)[4] se jkunu rilevanti għal din il-prijorità. (ii.) Jiġu żgurati l-indipendenza, l-imparzjalità, il-professjonaliżmu u l-effiċjenza tal-ġudikatura, tal-prosekuzzjoni kif ukoll tal-aġenziji tal-infurzar tal-liġi, li għandhom ikunu ħielsa mill-korruzzjoni u mill-interferenza politika jew kwalunkwe interferenza indebita oħra: · jittieħdu passi addizzjonali fuq ir-riforma ġuridika, b’mod partikolari billi jiġu adottati, b’konformità mal-istandards Ewropej u b’konsultazzjoni mill-qrib mal-Kunsill tal-Ewropa/il-Kummissjoni ta’ Venezja, Strateġija ta’ Riforma tal-Ġustizzja inkluż pjan ta’ implimentazzjoni dettaljat u komprensiv, b’mod partikolari bil-għan li : – tiġi implimentata l-Liġi tal-Ukrajna “Dwar il-prosekuzzjoni Pubblika” u jittieħdu l-miżuri organizzattivi u ġuridiċi kollha meħtieġa biex tiġi żgurata l-konformità tal-attività tal-prosekuzzjoni mal-istandards Ewropej; – jiġi żgurat il-funzjonament effettiv tal-Kunsill Għoli tal-Ġustizzja; – jiġu adottati u implimentati l-liġijiet dwar is-Sistema Ġudizzjarja u l-Istatus tal-Imħallfin; · jittieħdu l-azzjonijiet rilevanti dwar ir-riforma tal-Pulizija, inklużi emendi għall-Kodiċi Kriminali u atti leġiżlattivi oħra relatati mal-adozzjoni tal-leġiżlazzjoni ta’ qafas dwar il-funzjonament tal-Pulizija, b’konsultazzjoni mill-qrib mal-Kunsill tal-Ewropa/il-Kummissjoni ta’ Venezja, biex jissaħħaħ it-taħriġ tal-imħallfin, l-uffiċjali tal-qorti u l-prosekuturi kif ukoll tal-persunal ta’ appoġġ u l-persunal tal-aġenziji tal-infurzar tal-liġi; · implimentazzjoni effettiva u infurzar tal-kodiċijiet ċivili, kriminali ekonomiċi u amministrattivi u l-kodiċijiet proċedurali korrispondenti tagħhom, ibbażati fuq standards Ewropej; · jiġi pprovduti r-riżorsi neċessarji għall-implimentazzjoni effettiva tal-Kodiċi ta’ Proċedura Kriminali u l-leġiżlazzjoni dwar l-Avukatura; · tiġi żviluppata u mwettqa r-riforma tas-sigurtà taċ-ċittadini ibbażata fuq l-istat tad-dritt, il-governanza demokratika, il-kontabbiltà u r-rispett għad-drittijiet tal-bniedem, bl-assistenza ta’ u bl-interazzjoni sħiħa tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukraina (EUAM), fost l-oħrajn billi tiġi żviluppata forza tal-pulizija aċċessibbli, kontabbli, effiċjenti, trasparenti u professjonali, li tintroduċi approċċ ibbażat fuq id-drittijiet għall-qadi tad-dmirijiet tal-pulizija, l-użu tal-intelliġenza fix-xogħol tal-pulizija, u l-ġlieda kontra l-kriminalità inkluża l-kriminalità ċibernetika. (iii.) Jiġi żgurat ir-rispett għad-drittijiet tal-bniedem u l-libertajiet fundamentali permezz ta’ kooperazzjoni komprensiva dwar il-protezzjoni tad-drittijiet tal-bniedem u l-libertajiet fundamentali, li jkopru kemm każijiet individwali kif ukoll kwistjonijiet li jikkonċernaw l-istrumenti tal-liġi internazzjonali dwar id-drittijiet tal-bniedem. Din il-kooperazzjoni fost l-oħrajn tinkludi: · l-adozzjoni u l-implimentazzjoni tal-Istrateġija Nazzjonali u l-Pjan ta’ Azzjoni għad-Drittijiet tal-Bniedem sabiex tiġi żgurata koerenza tal-azzjonijiet tal-Ukrajna fl-indirizzar tal-impenji internazzjonali u l-prijoritajiet politiċi tagħha fil-qasam tad-drittijiet tal-bniedem. (a.) Il-promozzjoni tal-implimentazzjoni tal-istandards internazzjonali u reġjonali tad-drittijiet tal-bniedem · implimentazzjoni bikrija tas-sentenzi kollha tal-Qorti Ewropea tad-Drittijiet tal-Bniedem u l-promozzjoni tal-ġurisprudenza tal-Qorti tal-Ġustizzja li dejjem tevolvi bħala sors ewlieni tal-liġi tad-drittijiet tal-bniedem internazzjonali, bl-appoġġ tal-UE, kif ukoll biex jissaħħu l-funzjonijiet preventivi u superviżorji tal-Aġent tal-Gvern għall-Qorti Ewropea tad-Drittijiet tal-Bniedem sabiex tiġi żgurata l-implimentazzjoni effettiva tas-sentenzi tal-Qorti; · implimentazzjoni tar-rakkomandazzjonijiet tal-Kunsill tal-Ewropa relatati mal-kundizzjonijiet tad-detenzjoni u l-assistenza medika għall-persuni f’detenzjoni; · il-promozzjoni tas-sensibilizzazzjoni tad-drittijiet tal-bniedem fost l-imħallfin, il-prosekuturi u aġenziji oħra tal-infurzar tal-liġi permezz ta’ miżuri komuni dwar it-tisħiħ tat-taħriġ tal-imħallfin, prosekuturi u uffiċjali tal-infurzar tal-liġi u b’mod partikolari dwar il-ġlieda kontra t-tortura u t-trattament inuman u degradanti; · it-tkomplija tal-implimentazzjoni tal-Konvenzjoni tal-NU dwar id-Drittijiet tal-Persuni b’Diżabbiltajiet u l-Protokoll Fakultattiv tagħha; · tiġi żgurata l-applikazzjoni sħiħa tal-qafas leġiżlattiv dwar l-antidiskriminazzjoni għall-motivi kollha, inkluża l-implimentazzjoni tal-Liġi kontra d-Diskriminazzjoni u t-tisħiħ tal-kapaċità tal-Ombudsman b’konformità mal-Pjan ta’ Azzjoni dwar il-Liberalizzazzjoni tal-Viża. (b.) Il-Libertà tal-Espressjoni, tal-Għaqda u tal-Assoċjazzjoni Il-Libertà tal-Espressjoni: Il-promozzjoni tal-qafas ġuridiku u amministrattiv neċessarju għat-tgawdija tal-libertà tal-espressjoni b’enfasi partikolari fuq il-midja tal-massa u d-drittijiet tal-ġurnalisti, b’mod partikolari permezz: · tal-kooperazzjoni dwar l-iżvilupp u l-implimentazzjoni ta’ sistema ta’ xandir pubbliku, inkluż permezz tal-iskambju tal-aħjar prattiki, l-adozzjoni tal-qafas leġiżlattiv u l-implimentazzjoni tiegħu b’konformità mal-istandards Ewropej u internazzjonali; · tat-teħid ta’ passi ulterjuri li jistabbilixxu regoli ċari għal aċċess bilanċjat tal-midja għall-kompetituri elettorali; · tal-kooperazzjoni l-kundizzjonijiet neċessarji għall-ġurnalisti biex jaħdmu b’mod liberu u biex ikunu protetti minn theddidiet jew vjolenza reali. Dan se jinkludi l-iskambju tal-aħjar prattiki fuq il-protezzjoni effettiva tal-ġurnalisti mill-aġenziji tal-infurzar tal-liġi. · Il-Libertà tal-Għaqda: · jittieħdu passi konkreti lejn l-adozzjoni u l-implimentazzjoni sħiħa ta’ leġiżlazzjoni għal-libertà tal-għaqda paċifika b’kooperazzjoni mill-qrib mas-soċjetà ċivili tal-Ukrajna, l-OSCE-ODIHR u l-Kummissjoni ta’ Venezja u b’konformità mal-aħjar prattiki Ewropej; · tiżdied il-kooperazzjoni sabiex tissaħħaħ aktar is-sensibilizzazzjoni tal-aġenziji tal-infurzar tal-liġi u qrati oħra fir-rigward tar-rispett għad-dritt tal-libertà tal-għaqda paċifika, b’mod partikolari permezz tal-iskambju tal-aħjar prattiki, it-taħriġ u l-kooperazzjoni dwar ir-regoli ta’ implimentazzjoni tal-leġiżlazzjoni. Il-Libertà tal-Assoċjazzjoni: Jiġu stabbiliti kundizzjonijiet ġuridiċi u istituzzjonali favorevoli għall-istituzzjonijiet tas-soċjetà ċivili, b’mod partikolari sabiex jiġi promoss l-involviment ta’ ċittadini u l-parteċipazzjoni tagħhom fil-proċessi pubbliċi tat-tfassil tad-deċiżjonijiet: (c.) Jiġi żgurat rispett għad-drittijiet ta’ persuni li jappartjenu minoritajiet · jiġu skambjati l-aħjar prattiki fuq il-miżuri li jipproteġu lill-minoritajiet mid-diskriminazzjoni u l-esklużjoni b’konformità mal-istandards Ewropej u internazzjonali, bl-għan li jiġi żviluppat qafas ġuridiku modern. Tiġi żviluppata kooperazzjoni mill-qrib bejn l-awtoritajiet u r-rappreżentanti ta’ gruppi ta’ minoritajiet; · kooperazzjoni dwar miżuri li jiġġieldu t-tkabbir tal-intolleranza u l-inċidenza ta’ reati ta’ mibegħda (kemm jekk minħabba razziżmu, omofobija, ksenofobija jew antisemitiżmu). (d.) Il-ġlieda kontra t-tortura u t-trattament inuman u degradanti · jiġu msaħħa aktar l-isforzi li jtejbu l-bażi ġuridika u l-prattika fil-qasam tad-detenzjoni, b’mod partikolari rigward id-detenzjoni waqt l-arrest u detenzjoni amministrattiva sabiex tiġi indirizzata b’mod effettiv il-kwistjoni ta’ detenzjoni arbitrarja; · jitjiebu l-kundizzjonijiet ta’ detenzjoni għall-priġunieri kollha kemm waqt li jkunu f’detenzjoni waqt l-arrest jew wara l-kundanna, kif ukoll waqt l-akkumpanjament, bl-għan li jiġi eliminat it-trattament ħażin u jiġu implimentati r-rakkomandazzjonijiet tal-Kumitat tan-NU kontra t-Tortura u l-Kumitat Ewropew għall-Prevenzjoni tat-Tortura; · jiġu pprovduti r-riżorsi neċessarji għall-implimentazzjoni effettiva tal-Mekkaniżmu Nazzjonali Preventiv kontra t-Tortura; · jiġi stabbilit mekkaniżmu ta’ ilmenti effettiv għall-azzjonijiet tal-uffiċjali tal-infurzar tal-liġi u l-investigazzjoni tagħhom minn korp indipendenti (State Bureau of Investigation). (e.) Jiġi żgurat Trattament Ugwali · jiġu skambjati l-aħjar prattiki sabiex tiġi żgurata l-ugwaljanza bejn l-irġiel u n-nisa fil-ħajja soċjali u ekonomika u sabiex tiġi promossa l-parteċipazzjoni ikbar tan-nisa fil-ħajja pubblika u t-teħid tad-deċiżjonijiet; · tiġi miġġielda l-vjolenza domestika billi jiġi appoġġjat it-tisħiħ tal-qafas leġiżlattiv u l-prattiki tal-aġenziji tal-infurzar tal-liġi rigward il-vjolenza domestika u permezz tas-sensibilizzazzjoni u t-taħriġ. (f.) Jiġi żgurat ir-rispett għad-Drittijiet tat-Tfal · jiġu implimentati miżuri għall-protezzjoni tat-tfal kontra kull forma ta’ vjolenza u tiġi indirizzata s-sitwazzjoni ta’ tfal vulnerabbli u l-faqar tat-tfal, inklużi miżuri fil-kuntest tal-impenji taħt il-Protokoll Fakultattiv dwar il-Bejgħ tat-Tfal, il-Prostituzzjoni tat-Tfal u l-Pornografija tat-Tfal sabiex tissaħħaħ il-kooperazzjoni fil-prevenzjoni tal-bejgħ, it-traffikar u l-isfruttar tat-tfal; · jiġu pprovduti riżorsi adegwati u jissaħaħ ir-rwol tal-Ombudsman sabiex tittieħed il-miżura neċessarja u tiġi mmonitorjata s-sitwazzjoni; · jiġu żviluppati standards ta’ ġustizzja għaż-żgħażagħ b’konformità mal-istandards internazzjonali rilevanti. (g.) Jiġi żgurat rispett għad-Drittijiet tat-Trejdjunjins u l-Istandards tax-Xogħol Ewlenin · jiġu msaħħa aktar l-isforzi, inkluż permezz tal-iskambji tal-aħjar prattiki, sabiex tiġi promossa t-tgawdija sħiħa tad-drittijiet tat-trejdjunjins u l-istandards tax-xogħol ewlenija ibbażati fuq il-Konvenzjonijiet tal-Organizzazzjoni Internazzjonali tax-Xogħol, u jiġi promoss l-użu effettiv tan-negozjar kollettiv. 2.2. Il-prevenzjoni u l-ġlieda kontra l-Korruzzjoni · jiġu implimentatir-rakkomandazzjonijiet rilevanti tal-Grupp tal-Kunsill tal-Ewropa kontra l-Korruzzjoni (GRECO) u l-OECD; · jiġi żgurat segwitu adegwat tar-rakkomandazzjonijiet dwar il-ġlieda kontra l-korruzzjoni deskritta f’Rapporti tal-Progress dwar l-implimentazzjoni tal-Pjan ta’ Azzjoni dwar il-Liberalizzazzjoni tal-Viża; · jiġi attivat proċess ta’ riforma komprensiva kontra l-korruzzjoni b’riżultati tanġibbli fil-prevenzjoni u l-ġlieda kontra l-korruzzjoni b’responsabbiltajiet ċari allokati għal korpi speċjalizzati u baġit allokat għall-implimentazzjoni ta’ azzjonijiet partikolari; · tiġi żgurata l-implimentazzjoni tal-liġijiet kontra l-korruzzjoni adottati fl-14 ta’ Ottubru 2014, b’mod partikolari t-twaqqif mgħaġġel u effiċjenti taż-żewġ Aġenziji previsti taħt il-leġiżlazzjoni kontra l-korruzzjoni u l-iżvilupp ta’ pjan ta’ implimentazzjoni komprensiv għall-Istrateġija Nazzjonali Kontra l-Korruzzjoni 2014-2017; · jiġi żgurat il-funzjonament effiċjenti tal-Uffiċċju kontra l-Korruzzjoni bħala aġenzija investigattiva speċjalizzata kontra l-korruzzjoni għall-identifikazzjoni u l-investigazzjoni waqt l-arrest ta’ reati ta’ korruzzjoni serji; · jiġu indirizzati l-prevenzjoni u l-ġlieda kontra l-korruzzjoni fil-livelli kollha tas-soċjetà, speċjalment korruzzjoni ta’ livell għoli, f’korpi tal-infurzar tal-liġi, dazji u sistemi fiskali u t-trasparenza tal-finanzjament permezz tal-iżvilupp ta’ kodiċijiet tal-etika u taħriġ speċjalizzat; · tiġi implimentata leġiżlazzjoni li tintroduċi skema ġdida ta’ konfiska u qbid ta’ rikavat b’konformità ma’ standards Ewropej; · tiġi żgurata trasparenza fir-rigward tad-dikjarazzjoni ta’ assi u implimentazzjoni ta’ sistema għat-trasparenza u l-verifika ta’ assi ta’ politikanti u uffiċjali pubbliċi; · tiġi żgurata d-divulgazzjoni ta’ informazzjoni dwar benefiċjarji aħħarija ta’ entitajiet ġuridiċi u dwar id-drittijiet reġistrati għall-proprjetà immobbli u l-gravami tagħhom inklużi fir-Reġistru tal-Istat tad-drittijiet għall-proprjetà immobbli; · tiġi prevista l-protezzjoni tal-informaturi u tiġi żgurata protezzjoni adegwata kontra effetti negattivi; · jittieħdu l-passi neċessarji għall-konklużjoni tal-Ftehim dwar kooperazzjoni mal-Eurojust kif inizjalat fit-8 ta’ Diċembru 2011, u l-Ftehim dwar il-kooperazzjoni operazzjonali mal-Europol; · tiġi żgurata trasparenza u kontabbiltà fil-livelli kollha, li joħolqu l-kundizzjonijiet għall-atturi tas-soċjetà ċivili u midja indipendenti sabiex jimmonitorjaw il-korruzzjoni; · jiġu riformati r-regoli dwar il-finanzjament tal-partiti politiċi b’konformità mar-rakkomandazzjonijiet tal-GRECO u l-proċeduri tat-tneħħija tal-immunità ta’ membri tal-parlament minn investigazzjonijiet kriminali. 2.3. Politika Barranija u ta’ Sigurtà Kwistjonijiet reġjonali u internazzjonali, kooperazzjoni dwar il-politika barranija u tas-sigurtà, nonproliferazzjoni ta’ armi ta’ qerda massiva u diżarmament, prevenzjoni ta’ konflitt u mmaniġġjar ta’ kriżijiet (i.) Tisħiħ tal-kooperazzjoni fil-qasam tal-PESK: · konsultazzjoni u koordinazzjoni dwar azzjonijiet fil-livelli bilaterali u multilaterali fil-qafas tal-isforzi internazzjonali bl-għan konġunt li tinstab soluzzjoni politika sostenibbli għas-sitwazzjoni f’xi reġjuni ta’ Donetsk u Luhansk Oblasts tal-Ukrajna, ikkawżata minn attivitajiet illegali tal-Federazzjoni Russa; · tiġi appoġġjata l-ħidma tal-Missjoni ta’ Monitoraġġ Speċjali tal-OSCE, il-Missjoni ta’ Osservatur tal-OSCE u kwalunkwe missjoni oħra tal-OSCE bl-għan li jiġi appoġġjat il-waqfien mill-ġlied u l-monitoraġġ tal-fruntieri. (ii.) Tissaħħaħ aktar il-konverġenza dwar kwistjonijiet reġjonali u internazzjonali, il-prevenzjoni ta’ kunflitt u l-immaniġġjar ta’ kriżijiet; ħidma konġunta sabiex istituzzjonijiet u konvenzjonijiet multilaterali jsiru aktar effettivi, sabiex tiġi rinfurzata l-governanza globali, tissaħħaħ il-koordinazzjoni fil-ġlieda kontra theddidiet għas-sigurtà u jiġu indirizzati kwistjonijiet relatati mal-iżvilupp: · jiġu intensifikati l-konsultazzjonijiet u l-koordinazzjoni permezz ta’ kanali diplomatiċi u militari disponibbli sabiex jiġu indirizzati kwistjonijiet internazzjonali ta’ tħassib komuni, inklużi u b’mod speċjali sfidi għal prinċipji kondiviżi b’mod komuni ta’ paċi u sigurtà internazzjonali, kif stabbiliti mill-Karta tan-NU, l-Att Finali ta’ Ħelsinki tal-OSCE, u dokumenti multilaterali rilevanti oħra, anke fl-isfond tal-prattika tal-Ukrajna tal-allinjament mad-dikjarazzjonijiet u l-pożizzjonijiet komuni tal-PESK tal-UE; · ikompli d-djalogu dwar l-implimentazzjoni tal-Istrateġija Ewropea dwar is-Sigurtà; · ikomplu l-konsultazzjonijiet regolari UE–Ukrajna dwar l-immaniġġjar tal-kriżijiet; · tkompli l-prattika tal-identifikazzjoni konġunta ta’ opportunitajiet għall-Ukrajna biex tipparteċipa f’operazzjonijiet preżenti u futuri tal-PSDK, billi wieħed jibni fuq l-esperjenza tajba tal-parteċipazzjoni tal-Ukrajna f’operazzjonijiet tal-UE fil-Balkani, kif ukoll operazzjonijiet oħra tal-UE (pereżempju Atalanta); · jiġu implimentati aaktar l-Arranġamenti ta’ “Sevilja” għall-Konsultazzjoni u l-Kooperazzjoni bejn l-UE u l-Ukrajna f’operazzjonijiet ta’ mmaniġġjar ta’ kriżijiet immexxija mill-UE, inkluża t-tkomplija tal-partiċipazzjoni tal-Ukrajna f’eżerċizzi ta’ mmaniġġjar tal-kriżijiet rilevanti u attivitajiet ta’ taħriġ relatati mal-PSDK; · tiżdied l-interoperabbiltà fejn xieraq bejn l-unitajiet għaż-żamma tal-paċi tal-Ukrajna u l-forzi tal-Istati Membri tal-UE permezz ta’ lezzjonijiet misluta mill-operazzjonijiet tal-immaniġġjar tal-kriżijiet rilevanti tal-UE li pparteċipat fihom l-Ukrajna, u permezz tal-involviment tal-unitajiet tal-Forzi Armati tal-Ukrajna fil-formazzjoni fi Grupp ta’ Battalja Tattika Multinazzjonali tal-UE; · L-Ukrajna u l-UE isaħħu l-isforzi konġunti tagħhom fil-qafas tal-5+2, bil-għan li tintlaħaq soluzzjoni vijabbli għall-kunflitt tat-Tranżnistrija fir-Repubblika tal-Moldova; · L-UE u l-Ukrajna jkomplu jikkooperaw mar-Repubblika tal-Moldova dwar kwistjonijiet ta’ fruntieri, b’mod partikolari permezz ta’ interventi ffinanzjati mill-UE bħall- Missjoni tal-UE ta' Assistenza fil-Fruntiera bejn il-Moldova u l-Ukraina (EUBAM); · ikomplu l-konsultazzjonijiet dwar sanzjonijiet applikati mill-UE; · jiġu esplorati modi ulterjuri konkreti kif tintlaħaq konverġenza ogħla fil-qasam tal-politika barranija u ta’ sigurtà; · jittieħdu miżuri li jrawmu kooperazzjoni militari u kooperazzjoni ta’ natura teknika bejn l-UE u l-Ukrajna; · tiġi mħeġġa u ffaċilitata kooperazzjoni diretta dwar attivitajiet konkreti, identifikati b’mod konġunt miż-żewġ naħat, bejn istituzzjonijiet rilevanti tal-Ukrajna u aġenziji PESK/PSDK u korpi bħall-Aġenzija Ewropea għad-Difiża, l-Istitut tal-Unjoni Ewropea għall-Istudji dwar is-Sigurtà, iċ-Ċentru Satellitari tal-Unjoni Ewropea u l-Kulleġġ Ewropew ta’ Sigurtà u ta’ Difiża (iii.) Tiġi żviluppata aktar il-kooperazzjoni fl-indirizzar ta’ theddidiet ta’ sigurtà komuni, inklużi l-ġlieda kontra t-terroriżmu, in-nonproliferazzjoni tal-armi ta’ qerda massiva u l-esportazzjoni illegali ta’ armi: · it-tkomplija tal-kooperazzjoni fl-oqsma tan-nonproliferazzjoni tal-armi ta’ qerda massiva, inkluż dwar aspetti relatati mal-implimentazzjoni nazzjonali ta’ strumenti internazzjonali rilevanti, bħal CWC, BTWC u NPT, u skemi ta’ kontroll tal-esportazzjoni; · titjieb aktar is-sistema nazzjonali tal-kontroll tal-esportazzjoni, li tikkontrolla t-trasferimenti internazzjonali ta’ oġġetti relatati mal-armi ta’ qerda massiva, inkluż kontroll aħħari dwar oġġetti li għandhom użu doppju, fid-dawl tar-regolamenti rilevanti tal-UE, kooperazzjoni ulterjuri dwar l-iżvilupp ta’ listi nazzjonali ta’ oġġetti li għandhom użu doppju, kontrolli fuq trasferiment intanġibbli ta’ teknoloġiji, infurzar tas-sistema ta’ kontroll tal-esportazzjoni, inkluż il-prevenzjoni u s-sanzjonijiet kontra ksur tal-leġiżlazzjoni tal-kontroll tal-esportazzjoni, u lħuq għall-industrija; · tkompli l-kooperazzjoni fil-ġlieda kontra t-traffikar ta’ materjali nukleari; · tkompli l-kooperazzjoni kif jintlaħqu l-għanijiet tas-Sħubija Globali G7 fl-aspetti kollha tagħha; · kooperazzjoni fit-tisħiħ tal-istandards tal-bijosigurtà u bijosikurezza fil-laboratorji, faċilitajiet oħra u matul it-trasport ta’ bijoaġenti perikolużi, b’mod partikolari fid-dawl tad-djalogu li għaddej dwar kooperazzjoni possibbli dwar il-bijosikurezza u l-bijosigurtà; · kooperazzjoni fit-tisħiħ tas-sigurtà ta’ attivitajiet tal-ispazju permezz ta’ miżuri ta’ bini ta’ kunfidenza, bħal dawk proposti mill-abbozz tal-UE tal-Kodiċi ta’ Kondotta; · kooperazzjoni ulterjuri dwar l-esportazzjoni ta’ armi fid-dawl tal-kontenut u tal-prinċipji tal-Pożizzjoni Komuni tal-Kunsill 2008/944/PESK li tiddefinixxi r-regoli komuni li jirregolaw il-kontroll ta’ esportazzjonijiet ta’ teknoloġija u tagħmir militari kif ukoll fir-ratifikazzjoni u l-implimentazzjoni tat-Trattat dwar il-Kummerċ tal-Armi li ġie adottat mill-Assemblea Ġenerali tan-Nazzjonijiet Uniti fit-2 ta’ April 2013 u li daħal fis-seħħ fl-24 ta’ Diċembru 2014; · tiġi żviluppata aktar il-kooperazzjjoni fil-ġlieda kontra t-traffikar illeċitu ta’ SALW u l-ammunizzjonijiet tagħhom; · jiġu indirizzati b’mod konġunt theddidiet għas-sigurtà, maħluqa minn stokk tal-Ukrajna ta’ ammunizzjoni antik, inklużi mini antipersuna skont id-dispożizzjonijiet tal-Konvenzjoni tal-1997 dwar il-Projbizzjoni tal-Użu, il-Ħażna, il-Produzzjoni u t-Trasferiment ta’ Mini Antipersuna u l-Qerda tagħhom (il-konvenzjoni ta’ Ottowa), bl-assistenza finanzjarja tal-UE. 2.4 Qorti Kriminali Internazzjonali · tissaħħaħ il-kooperazzjoni sabiex tiġi promossa l-paċi, il-ġustizzja internazzjonali u l-ġlieda kontra l-impunità, inkluż permezz tar-ratifikazzjoni u l-implimentazzjoni tal-Istatut ta’ Ruma tal-Qorti Kriminali Internazzjonali (QKI) tal-1998 u l-istrumenti relatati tiegħu. 3. Kooperazzjoni dwar il-Ġustizzja, il-Libertà u s-Sigurtà 3.1 Protezzjoni tad-Dejta · jiġi appoġġjat it-tisħiħ tas-sistema tal-Ukrajna tal-Protezzjoni tad-Dejta Personali; · jiġi implimentat il-qafas leġiżlattiv u jiġi żgurat livell għoli ta’ protezzjoni ta’ dejta personali, b’konformità mal-istrumenti u l-istandards Ewropej; · tissaħħaħ il-kapaċità tal-awtorità tal-protezzjoni tad-dejta (Ombudsman) u tiġi segwita l-applikazzjoni tal-istandards tal-protezzjoni tad-dejta fis-setturi kollha, speċjalment rigward l-infurzar tal-liġi. 3.2. Kooperazzjoni Ġuridika · tkompli tissaħħaħ il-kooperazzjoni ġudizzjarja f’oqsma ċivili u kummerċjali permezz tal-adeżjoni ma’ u l-implimentazzjoni ta’ konvenzjonijiet multilaterali b’mod partikolari l-Konvenzjonijiet tal-Konferenza tal-Aja dwar id-Dritt Internazzjonali Privat fil-qasam tal-Kooperazzjoni Ġuridika u l-Litigazzjoni internazzjonali u l-protezzjoni tat-tfal; · tkompli tissaħħaħ il-kooperazzjoni ġuridika fl-oqsma kriminali permezz tal-adeżjoni ma’ u l-implimentazzjoni tal-konvenzjonijiet rilevanti, speċjalment dawk tal-Kunsill tal-Ewropa; · jittieħdu l-passi neċessarji għall-konklużjoni ta’ Ftehim dwar kooperazzjoni mal-Eurojust inizjalat fit-8 ta’ Diċembru 2011. 3.3. Kooperazzjoni dwar l-immaniġġjar tal-fruntieri, il-migrazzjoni u l-ażil (i.) L-immaniġġjar tal-fruntieri · jissaħħaħ aktar l-immaniġġjar tal-fruntieri u jinżamm livell għoli ta’ verifiki tal-fruntieri u sorveljanza tal-fruntieri, u jiġu estiżi u aġġornati l-faċilitajiet ta’ sorveljanza fissi u vidjos mobbli; · titjieb l-effiċjenza tal-kontroll tal-fruntieri permezz tal-implimentazzjoni tal-verifiki fuqil-fruntieri komuni u s-sorveljanza tal-fruntieri, kif ukoll l-iskambju operazzjonali ta’ informazzjoni f’punti ta’ kuntatt; · ikomplu l-iżvilupp u l-implimentazzjoni ta’ metodoloġija komuni tal-analiżi tar-riskju, l-intelliġenza u l-ġestjoni tal-fluss tad-dejta u titjieb l-implimentazzjoni bbażata fuq prodotti ta’ analiżi tar-riskju; · tiżdied il-kooperazzjoni interaġenzija u jiġi żgurat l-aċċess tas-Servizz ta’ Gwardja ta’ Fruntieri tal-Istatt għal bażijiet ta’ dejta differenti li jinkludu dejta statistika, kif ukoll bażijiet ta’ dejta tal-INTERPOL; · tiġi segwita l-kooperazzjoni dwar immaniġġjar integrat tal-fruntieri inkluż permezz tal-appoġġ komprensiv tal-UE, li għandu jiġi definit b’mod konġunt; · bl-appoġġ tekniku tal-UE, ikompli l-proċess ta’ demarkazzjoni tal-fruntieri tal-Ukrajna b’konformità mal-istandards internazzjonali b’kooperazzjoni mal-awtoritajiet tal-pajjiżi ġirien rispettivi kif xieraq; · tiġi intensifikata u msaħħa l-kooperazzjoni skont l-arranġamenti ta’ ħidma eżistenti bejn is-Servizz ta’ Gwardja tal-Fruntiera tal-Ukrajna u l-Frontex, inkluż b’mod partikolari l-analiżi u l-immaniġġjar tar-riskju; · fil-kuntest tal-kooperazzjoni kontinwa tal-Ukrajna mar-Repubblika tal-Moldova dwar kwistjonijiet ta’ fruntiera, inkluż l-iskambju effettiv ta’ informazzjoni rigward il-fluss ta’ oġġetti u persuni fuq il-fruntiera komuni, l-Ukrajna u l-Unjoni Ewropea se jżommu flimkien il-kollaborazzjoni tagħhom mar-Repubblika tal-Moldova b’mod partikolari permezz ta’ taħdidiet tekniċi trilaterali u bl-appoġġ tal-Missjoni tal-UE ta’ Assistenza tal-Fruntieri li tadatta l-Missjoni tal-Mandat biex jirrifletti l-evoluzzjoni tal-bżonnijiet ta’ din il-kooperazzjoni; · jiġu żgurati l-iżvilupp u l-implimentazzjoni tal-ġenerazzjoni li jmiss tal-Istrateġija tal-Immaniġġjar tal-Fruntieri Integrati (IBM) mill-2016 ’il quddiem; · jiġu implimentati strateġiji ta’ loġistika sabiex jiġi żgurat l-użu adegwat tal-infrastruttura, it-tagħmir tekniku, is-sistemi tal-IT, ir-riżorsi umani u finanzjarji. (ii.) Migrazzjoni: · tkompli l-implimentazzjoni effettiva tal-Ftehim ta’ Dħul mill-Ġdid bejn l-UE u l-Ukrajna u miżuri għall-integrazzjoni mill-ġdid taċ-ċittadini tal-Ukrajna (li jerġgħu lura b’mod volontarju jew jittieħdu lura); · jiġu infurzati l-attivitajiet prattiċi u l-miżuri li jżidu l-effettività u l-importanza tal-ftehimiet ta’ teħid lura b’mod ġenerali; · jiġu pprovduti riżorsi finanzjarji u umani għas-Servizz ta’ Migrazzjoni tal-Istat sabiex jiġu implimentati l-miżuri neċessarji u l-kompiti fil-qafas ġuridiku għall-immaniġġjar tal-migrazzjoni; · jiġu żviluppati forom addizzjonali u moduli ta’ taħriġ kif ukoll taħriġ fil-lingwi barranin tal-uffiċjali; · tissaħħaħ il-kooperazzjoni interaġenzija fil-qasam tal-migrazzjoni u forom u mekkaniżmi ta’ kooperazzjoni għandhom jiġu żviluppati u stabbiliti fil-kwistjonijiet kollha relatati mal-migrazzjoni; · tiġi pprovduta infrastruttura adegwata (inklużi ċentri ta’ detenzjoni) u jissaħħu l-korpi responsabbli sabiex tiġi żgurata t-tkeċċija effettiva ta’ ċittadini ta’ pajjiżi terzi residenti b’mod illegali jew li jinsabu fi tranżitu mit-territorju tal-Ukrajna; · jiġi żgurat ir-rispett għad-drittijiet tal-bniedem fid-detenzjoni amministrattiva u jiġi żviluppat qafas ta’ integrazzjoni. 3.4. Ażil · implimentazzjoni prattika tal-Konvenzjoni tan-NU tal-1951 dwar l-istatus tar-refuġjati u b’mod partikolari l-Protokoll tal-1967 tagħha, inkluż id-dritt li wieħed jitlob ażil u r-rispett għall-prinċipju ta’ "non-refoulement" u l-Konvenzjoni tan-NU tal-2000 kontra l-Kriminalità Organizzata transnazzjonali bl-għan li jiġu miġġielda u evitati attivitajiet ta’ kriminalità, organizzati jew mod ieħor; · tiġi żgurata implimentazzjoni effettiva tal-leġiżlazzjoni dwar l-ażil, inkluża d-dispożizzjoni ta’ infrastruttura adegwata (inklużi ċentri ta’ akkomodazzjoni temporanja) u rispett għad-drittijiet fundamentali ta’ dawk li qed ifittxu l-ażil u benefiċjarji tal-protezzjoni internazzjonali; · jiġi ffaċilitat il-proċess tat-teħid tad-deċiżjonijiet fil-proċeduri dwar l-ażil u tissaħħaħ il-kapaċità tal-korpi responsabbli, b’mod partikolari fil-qasam tal-proċeduri dwar l-ażil u l-akkoljenza ta’ dawk li qed ifittxu ażil u l-benefiċjarji tal-protezzjoni internazzjonali sabiex jiġi żgurat aċċess għad-drittijiet tagħhom; · jiġi żgurat aċċess effettiv għall-proċeduri u d-drittijiet ta’ dawk li jfittxu ażil u l-benefiċjarji ta’ protezzjoni internazzjonali, inkluża l-interpretazzjoni fil-punti tad-dħul fuq il-fruntieri, il-faċilitajiet tal-akkoljenza u l-uffiċċji reġjonali fejn iseħħu l-proċeduri tal-ażil; · jiġi żgurat taħriġ kontinwu ta’ professjonisti fil-qasam tal-ażil u l-migrazzjoni, inklużi l-imħallfin u l-maġistrati, il-gvern u l-uffiċjali tal-amministrazzjoni, il-pulizija, is-servizz ta’ gwardja tal-fruntieri tal-istat, il-psikologi u l-assistenti soċjali. 3.5. Kooperazzjoni tal-puliżija, kriminalità organizzata u ħasil tal-flus (i.) Il-kooperazzjoni tal-pulizija: · tissaħħaħ il-kooperazzjoni operazzjonali internazzjonali tal-pulizija, inkluż it-twaqqif ta’ timijiet konġunti jew bilaterali jew multilaterali għal (inter alia) investigazzjonijiet, u tissaħħaħ il-kooperazzjoni transfruntiera billi jitwettqu operazzjonijiet konġunti. (ii.) Kriminalità organizzata: · tiġi żgurata l-implimentazzjoni ta’ Strateġija u Pjan ta’ Azzjoni għall-ġlieda kontra l-kriminalità organizzata, inkluża koordinazzjoni effettiva bejn l-awtoritajiet rilevanti; · tiġi msaħħa l-protezzjoni tax-xhieda permezz tal-applikazzjoni effettiva ta’ mekkaniżmi previsti mil-leġiżlazzjoni fis-seħħ, kif ukoll dispożizzjonijiet dwar il-kooperazzjoni ta’ eks membri ta’ gruppi kriminali mal-awtoritajiet tal-infurzar tal-liġi, inkluża diskussjoni dwar il-kwistjoni tal-istabbiliment ta’ programmi speċifiċi għas-sussidjar u l-ippremjar tal-kooperazzjoni tagħhom. (iii.) Traffikar tal-persuni: · jiġi implimentat il- Programm Soċjali Mmirat mill-Istat għall-Ġlieda kontra t-traffikar tal-persuni, inkluża koordinazzjoni effettiva bejn korpi responsabbli; · tiġi żgurata protezzjoni effettiva ta’ vittmi tat-traffikar u jissaħħu d-drittijiet proċedurali permezz ta’ sistema ta’ forniment ta’ miżuri ta’ prekawzjoni; · tiġi żgurata allokazzjoni ta’ baġit suffiċjenti għall-assistenza għal kampanji dwar prevenzjoni u sensibilizzazzjoni oħra u programmi ta’ taħriġ avvanzati għall-persunal tal-gvern, inklużi uffiċjali mexxejja; · tiġi żgurata l-prevenzjoni tat-traffikar, inkluż billi titnaqqas id-domanda li trawwem il-forom kollha ta’ sfruttament. (iv.) Indirizzar ta’ drogi illeċiti: · tiġi segwita l-kooperazzjoni dwar l-adozzjoni u l-implimentazzjoni tal-Istrateġija Nazzjonali tal-Ukrajna dwar id-Drogi (sal-2020) u Pjan ta’ Azzjoni rilevanti bbażat fuq il-prinċipji tal-Istrateġija tal-UE dwar id-Drogi (2013-2020), b’mod partikolari dwar approċċ bilanċjat għat-tnaqqis tal-provvista u d-domanda għal drogi illeċiti; · tiġi pprovduta allokazzjoni finanzjarja għal miżuri li jimmiraw l-implimentazzjoni tal-Istrateġija tal-Politika tal-Istat dwar id-Drogi; · tiġi żgurata l-implimentazzjoni tal-Konvenzjonijiet rilevanti tan-NU u tal-Kunsill tal-Ewropa; · jiġu żgurati l-prevenzjoni u l-ħidma lejn it-tnaqqis tal-provvista, t-traffikar u d-domanda għal drogi illeċiti; · tissaħħaħ l-investigazzjoni segwita permezz tal-Uffiċċju tal-Prosekutur Ġenerali, permezz tat-taħriġ tal-uffiċjali tal-pulizija u aġenti pajżana; · tkompli l-kooperazzjoni dwar l-iżvilupp ta’ bażi xjentifika u ta’ sistema indipendenti ta’ monitoraġġ tad-drogi u l-iskambju ta’ informazzjoni dwar tipi ġodda ta' droga mal-EMCDDA; · jiġu elaborati l-possibbiltajiet għall-Ukrajna biex tipparteċipa fin-netwerk tal-monitoraġġ tad-drogi REITOX, organizzat mill-EMCDDA u jiġi żviluppat pjan direzzjonali xieraq li jinkludi lill-Ukrajna fin-netwerk tal-monitoraġġ tad-drogi REITOX; · tiżdied il-kapaċità tas-sistema tal-monitoraġġ tad-drogi fl-Ukrajna bħala l-korp indipendenti skont ir-rekwiżiti tal-EMCDDA; · tiġi segwita l-kooperazzjoni fil-ġlieda kontra l-kriminalità organizzata transnazzjonali inkluża l-ġlieda kontra t-traffikar tal-persuni, il-ġlieda kontra d-drogi, il-ġlieda kontra l-ħasil tal-flus u ċ-ċiberkriminalità billi jiġu promossi koordinazzjoni, kooperazzjoni, it-twettiq ta’ operazzjonijiet konġunti interni u esterni effettivi u l-iskambju ta’ informazzjoni statistika, bl-iskambju tal-aħjar prattiki. (v.) Ħasil tal-flus: · jiġu implimentati b'mod effettiv il-prevenzjoni u l-ġlieda kontra l-ħasil tal-flus u l-finanzjament ta’ terroriżmu, b’mod partikolari permezz ta’: l-implimentazzjoni tal-leġiżlazzjoni tal-UE f’dawn l-oqsma; it-tisħiħ tal-kooperazzjoni mat-Task Force ta’ Azzjoni Finanzjarja (FATF), il-Kunsill tal-Ewropa, b’mod partikolari il-Kumitat ta’ Esperti dwar l-Evalwazzjoni ta’ Miżuri Kontra l-Ħasil tal-Flus u l-Finanzjament tat-Terroriżmu (MONEYVAL) tiegħu, kwalunkwe awtorità rilevanti oħra fl-Istati Membri tal-UE; · tissaħħaħ il-kooperazzjoni bejn is-Servizz ta’ Monitoraġġ Finanzjarju tal-Istat tal-Ukrajna (SFMS) mal-Unitajiet ta’ Intelliġenza Finanzjarja (FIUs) u għal dak l-għan tiġi esplorata l-possibbiltà li l-SFMS tiġi konnessa mal-pjattaformi ta’ skambju ta’ informazzjoni tal-FIUs tal-UE (bħalissa l-FIU.Net) sabiex jiżdied l-iskambju ta’ informazzjoni transfruntiera fil-ġlieda kontra l-ħasil tal-flus u l-finanzjament tat-terroriżmu. 3.6 Iffaċilitar tal-viża u liberalizzazzjoni · tiġi żgurata implimentazzjoni sħiħa tal-Ftehim emendat bejn l-Ukrajna u l-UE dwar il-Faċilitazzjoni tal-Ħruġ ta’ Viżas u tal-Ftehim bejn l-Ukrajna u l-KE dwar it-Teħid Lura ta’ Persuni; · l-Istati Membri tal-UE jiġu mħeġġa jużaw il-flessibbiltajiet eżistenti skont l- acquis tal-UE biex inaqqsu jew jirrevikaw tariffi tal-viża f’każijiet individwali kif ukoll biex jinkoraġġixxu l-ħruġ ta’ viża għal dħul multiplu b’validità ta’ żmien twil b’konformità mad-dispożizzjonijiet tal-Ftehim dwar l-Iffaċilitar tal-Viża li jinsab fis-seħħ; · jiġi segwit b’mod attiv id-djalogu dwar il-viża bl-għan li tiġi stabbilita skema mingħajr viża bejn l-UE u l-Ukrajna, abbażi tal-Pjan ta’ Azzjoni tal-UE-Ukrajna dwar il-Liberalizzazzjoni tal-Viża, ippreżentat waqt is-Samit UE-Ukrajna tat-22 ta’ Novembru 2010 u l-pjan Nazzjonali Ukren dwar l-implimentazzjoni tiegħu li ġie approvat mill-President tal-Ukrajna fit-22 ta’ April 2011. 3.7 Sitwazzjoni fl-Ukrajna tal-Lvant u l-Krimea · jiġi implimentat b'mod effettivil-Pjan ta’ Azzjoni dwar l-organizzazzjoni tal-kontroll tal-fruntieri fil-parti tal-fruntiera bejn l-Ukrajna u r-Russja u fil-linja amministrattiva mal-Krimea; · fl-isfond tal-kunflitt preżenti, jiżdiedu l-miżuri li jibnu l-kapaċità tal-awtoritajiet tal-Ukrajna kemm fuq livell ċentrali kif ukoll fuq livell reġjonali biex (i) iħaffu r-reġistrazzjoni ta' Persuni Spostati f'Pajjiżhom u jżidu l-koordinazzjoni għat-twassil malajr tal-emerġenza u assistenza aktar fit-tul għall-IDPs (ii) jadattaw il-qafas ġuridiku u regolatorju meta jindirizzaw l-IDPs, l-assistenza umanitarja u l-għoti tal-assistenza (iii) jiżguraw il-prevenzjoni u l-protezzjoni ta’ persuni vulnerabbli, inklużi tfal milli jiġu traffikati. 4. Kooperazzjoni ekonomika Il-Partijiet jikkooperaw bl-appoġġ tal-Ukrajna biex tiġi stabbilita ekonomija tas-suq u sabiex gradwalment jiġu approssimati l-politiki tagħha mal-politiki tal-UE b’konformità mal-prinċipji ta’ gwida ta’ stabbiltà makroekonomika, finanzi pubbliċi sodi, sistema finanzjarja robusta u bilanċ ta’ pagamenti sostenibbli, u b’mod partikolari: · tiġi żviluppata l-kapaċità tal-Ukrajna fi previżjonijiet makroekonomiċi, fost l-oħrajn billi titjieb il-metodoloġija tal-elaborazzjoni ta’ xenarji ta’ żvilupp, billi titjieb il-kwalità tal-analiżi tal-fatturi ta’ impatt u billi jiġu skambjati l-aħjar prattiki; · tiġi żgurata l-indipendenza tal-Bank Nazzjonali tal-Ukrajna b’konformità mal-aħjar prattika tal-UE, inkluż bl-appoġġ tal-ħila esperta tal-UE, anke mill-Bank Ċentrali Ewropew; · tiġi kondiviża l-esperjenza tal-UE, inkluża tal-BĊE, fir-regolazzjoni u l-politiki ta’ superviżjoni tar-rati tal-kambju, u tas-settur finanzjarju u bankarju filwaqt li l-Ukrajna tiġi mgħejjuna tiżviluppa u ssaħħaħ il-kapaċitajiet tagħha f’dawk l-oqsma; · tissaħħaħ is-sostenibbiltà u l-governanza ta’ finanzi pubbliċi, billi jiġu implimentati riformi fiskali u tan-nefqa u billi jiġi rinfurzat il-proċess tal-ippjanar baġitarju, b’mod partikolari billi: – jiġu skambjati informazzjoni, esperjenza u l-aħjar prattika u jittieħdu miżuri oħra bl-għan li tiġi żviluppata sistema għal tul ta’ żmien medju għall-previżjoni/ippjanar u sabiex titjieb il-preċiżjoni tal-previżjoni makroekonomika u baġitarja għal tul ta’ żmien medju; – jiġu skambjati informazzjoni, l-esperjenza u l-aħjar prattika għall-iffaċilitar u t-tisħiħ tal-proċess tal-ippjanar baġitarju, l-eżekuzzjoni u l-monitoraġġ, l-iżvilupp ta’ bbaġitjar ibbażat fuq programm u l-introduzzjoni possibbli ta’ regoli fiskali li jinkludu l-inklużjoni ta’ limitazzjonijiet fuq in-numru ta’ reviżjonijiet baġitarji. – jiġu introdotti miżuri li jtejbu l-konformità fiskali u jnaqqsu l-frodi fiskali; – titjieb l-effiċjenza tal-amministrazzjoni fiskali, inkluż meta wieħed jindirizza l-pretensjonijiet ta’ rifużjoni tal-VAT; – tiġi implimentata l-Istrateġija Nazzjonali tal-Immaniġġjar tal-Finanzi Pubbliċi u l-Pjan ta’ Azzjoni relatat approvat mill-gvern Ukren f’Awwissu 2013 bl-appoġġ konġunt tal-UE u tal-OECD SIGMA, u l-iżvilupp fl-2015 ta’ valutazzjoni tan-Nefqiet Pubbliċi u l-Kontabbiltà Finanzjarja (PEFA) iffinanzjata mill-Bank Dinji; – tiġi żgurata sistema ta’ pensjonijiet sostenibbli inkluż permezz tal-iskambju ta’ ħiliet esperti mill-UE u l-istati Membri tal-UE dwar ir-riformi tas-sistema tal-pensjonijiet; – jiġu skambjati informazzjoni, esperjenza dwar it-tisħiħ tal-immaniġġjar tad-dejn pubbliku u jitjieb l-immaniġġjar f’dan il-qasam, b’konformità mal-aħjar prattiki tal-UE, inkluż l-iżvilupp ta’ strateġija għal terminuu ta’ żmien medju għall-immaniġġjar tad-dejn. · jitnaqqas l-involviment tal-Istat fl-istabbiliment tal-prezzijiet u l-introduzzjoni ta’ proċeduri għall-irkupru sħiħ tal-kost b’konformità mal-aħjar prattiki tal-UE, b’mod partikolari l-aġġustament tat-tariffi tal-utilitajiet filwaqt li tiġi żviluppata xibka soċjali sikura li tipproteġi lil dawk l-aktar vulnerabbli miż-żidiet fil-prezzijiet; · jiġu żviluppati aktar regoli u proċeduri miftuħa, kompetittivi u trasparenti ta’ privatizzazzjoni u l-implimentazzjoni tagħhom b’konformità mal-aħjar prattiki tal-UE; · tissaħħaħ il-governanza korporattiva, b’mod partikolari l-impriżi tal-istat, inkluż ir-ristrutturar tal-impriżi tal-istat, it-tisħiħ tal-immaniġġjar tal-proprjetà pubblika u r-reviżjoni tas-sistema tas-sussidju mill-istat. 5. Kummerċ u kwistjonijiet relatati mal-kummerċ B’konformità mal-bżonn li jitkompla l-proċess ta’ riformi u modernizzar skontl-impenji internazzjonali tal-Ukrajna, se tkompli fiż-żmien dovut il-preparazzjoni adegwata għall-implimentazzjoni tat-Titolu IV tal-Ftehim ta’ Assoċjazzjoni, flimkien mal-appoġġ tal-UE kif xieraq. Fl-isfond ta’ dawn il-preparazzjonijiet u tat-titjib neċessarju għall-klima tan-negozju, l-awtoritajiet tal-Ukrajna se jaħdmu b’konsultazzjoni mill-qrib mal-komunità tan-negozju inġenerali. 5.1 Kummerċ ta’ oġġetti Il-Partijiet jikkooperaw fl-implimentazzjoni u fit-tħejjija ta’ implimentazzjoni xierqa fiż-żmien dovut tad-dispożizzjonijiet “Trattament Nazzjonali u l-Aċċess tas-Suq għal Oġġetti” tal-Ftehim ta’ Assoċjazzjoni, b’mod partikolari permezz ta’ konsultazzjonijiet konġunti, bl-għan li: · jiġi żviluppat mekkaniżmu li jiddefinixxi l-prezz tat-dħul ta’ ħwejjeġ milbusa u oġġetti użati li huma kklassifikati skont il-kodiċi doganali tal-Ukrajna 6309 00 00; · jiġu identifikati mekkaniżmi għall-implimentazzjoni fiż-żmien dovut tal-miżuri speċifiċi li għandhom jiġu applikati mill-Partijiet kif stabbilit bil-Ftehim, inkluż: – miżuri ta’ salvagwardja għad-dazju tal-esportazzjoni li għandu jiġi applikat mill-Ukrajna; – miżuri ta’ salvagwardja fuq karozzi tal-passiġġieri li għandhom jiġu applikati mill-Ukrajna; – immaniġġjar ta’ kwoti tariffarji fuq oġġetti speċifiċi. 5.2 Regolamenti tekniċi dwar prodotti industrijali, proċeduri ta’ valutazzjoni ta’ standards u konformità · żvilupp tal-leġiżlazzjoni tal-Ukrajna dwar ir-regolamentazzjoni teknika, l-istandardizzazzjoni, il-valutazzjoni tal-konformità, is-sorveljanza tas-suq, il-metroloġija u l-akkreditazzjoni dwar id-dispożizzjonijiet, ir-regolamentazzjoni taċ-ċirkolazzjoni ta’ prodotti industrijali b’konformità mal-acquis tal-UE sabiex progressivament jitneħħew l-ostakoli għall-kummerċ bejn il-Partijiet; · jiġi stabbilit djalogu bilaterali dwar regolamentazzjonijiet tekniċi bl-għan li jiġu promossi u mħeġġa: – l-iskambju ta’ informazzjoni u l-esperjenza bl-għan li titjieb l-infrastruttura ta’ kwalità għar-regolamenti tekniċi, standards, valutazzjoni tal-konformità, akkreditazzjoni u sorveljanza tas-suq; – il-kooperazzjoni bejn l-organizzazzjonijiet rispettivi tagħhom għall-istandardizzazzjoni, il-metroloġija, l-akkreditazzjoni, il-valutazzjoni tal-konformità u s-sorveljanza tas-suq; – l-iżvilupp tal-infrastruttura ta’ kwalità għall-istandardizzazzjoni, il-metroloġija, l-akkreditazzjoni, il-valutazzjoni tal-konformità u s-sorveljanza tas-suq; – il-parteċipazzjoni ta’ organizzazzjonijiet tal-Ukrajna f’xogħol relatat mal-organizzazzjonijiet Ewropej; · sal-2020 jittieħdu azzjonijiet b’konformità mal-Istrateġija tal-iżvilupp ta’ sistema ta’ regolamentazzjoni teknika. 5.3 Miżuri Sanitarji u fitosanitarji Fl-isfond tal-approssimazzjoni gradwali tal-SPS tal-Ukrajna, l-ikel u l-għalf, is-saħħa tal-pjanti kif ukoll is-saħħa tal-annimali, u l-leġiżlazzjoni u l-prattika tal-benesseri ma’ dik tal-Unjoni Ewropea, l-UE se tappoġġja lill-Ukrajna fost l-oħrajn permezz tal-istrumenti rilevanti disponibbli, sabiex timplimenta l-programm ta’ riforma istituzzjonali korrispondenti (IRP) kif ukoll: · tiżviluppa strateġija komprensiva dwar is-sikurezza tal-ikel li għandha l-għan li tirriforma l-miżuri kollha stabbiliti fl-annessi tal-Kapitolu SPS tal-Ftehim ta’ Assoċjazzjoni; · introduzzjoni ta’ proposti għal-leġiżlazzjonijiet tal-Ukrajna li fadal jiġu approssimati; · tissaħħaħ il-kapaċità amministrattiva f’dawn l-oqsma permezz ta’: – ir-reviżjoni tal-funzjonijiet tal-istat preżenti tal-awtoritajiet governattivi responsabbli għall-oqsma SPS li jikkunsidraw il-leġiżlazzjoni tal-UE; – taħriġ ta’ speċjalisti tal-awtoritajiet kompetenti tal-Ukrajna responsabbli għall-oqsma SPS, b’mod partikolari dwar l-implimentazzjoni ta’ leġiżlazzjoni approssimata; – il-laboratorji tas-sikurezza tal-ikel, is-saħħa tal-annimali u fitosanitarji jiġu allinjati mar-rekwiżiti tal-UE. · tiġi stabbilita sistema ta’ twissija bikrija għall-ikel u l-għalf, is-saħħa tal-annimali u s-sikurezza tas-saħħa tal-pjanti; · jiġu appoġġjati operaturi tan-negozju tal-ikel fl-implimentazzjoni ta’ sistemi ta’ kontroll proprji; · jiġu organizzati kampanji ta’ informazzjoni mal-aġenziji rilevanti u NGOs dwar ir-rekwiżiti tal-aċċess għas-suq tal-UE. 5.4 Kummerċ f’servizzi, libertà tal-istabbiliment u investiment Ikompli d-djalogu effettiv dwar kummerċ f’servizzi b’konformità ma’ dispożizzjonijiet tal-Ftehim ta’ Assoċjazzjoni. 5.5 Movimenti kapitali u pagamenti Ikompli d-djalogu effettiv fuq il-movimenti kapitali u l-pagamenti, b’mod partikolari bl-għan li tiġi mmonitorjata l-konformità mal-impenji eżistenti kollha stabbiliti fil-Ftehim ta’ Assoċjazzjoni. 5.6 Akkwisti pubbliċi Il-Partijiet jagħtu attenzjoni partikolari għall-kooperazzjoni meta jieħdu l-miżuri li ġejjin: · ikabbru u jsaħħu l-kooperazzjoni, inkluż permezz ta’ assistenza teknika, immirata biex tieħu miżuri xierqa b’mod partikolari biex jiġi żgurat li l-korp tal-gvern ċentrali responsabbli għall-politika ekonomika għandu kapaċità amministrattiva suffiċjenti biex iwettaq il-kompiti tiegħu relatati mal-akkwisti pubbliċi; · jiżguraw li korp indipendenti ta’ reviżjoni (Kumitat kontra l-Monopolji) għandu kapaċità amministrattiva suffiċjenti biex jipprovdi rimedji effettivi b’konformità mad-Direttivi 89/665 u 92/13; · jibdew jippreparaw pjan direzzjonali komprensiv dwar l-akkwisti pubbliċi stabbilit fl-Artikolu 152 tal-Ftehim ta’ Assoċjazzjoni, billi jagħmlu użu mill-arranġamenti eżistenti għal assistenza teknika, inkluż fejn neċessarju permezz ta’ laqgħat fil-livell tal-esperti; · jaħdmu flimkien lejn l-armonizzazzjoni tal-leġiżlazzjoni tal-Ukrajna dwar l-akkwisti pubbliċi mal-aħħar acquis tal-UE abbażi ta’ strateġija dwar l-akkwisti pubbliċi. 5.7 Kompetizzjoni (i.) Għajnuna mill-istat: Il-Partijiet jikkooperaw fl-istabbiliment ta’ sistema effettiva ta’ kontroll u monitoraġġ ta’ għajnuna mill-istat fl-Ukrajna u jimplimentaw il-programm ta’ riforma istituzzjonali korrispondenti (IRP). (ii.) Antitrust: Il-Partijiet se jikkooperaw biex: · isaħħu t-trasparenza u l-prevedibbiltà tal-politika tal-kompetizzjoni fl-Ukrajna, inkluża l-pubblikazzjoni tad-deċiżjonijiet tal-Awtorità tal-Kompetizzjoni f’perjodu raġonevolment qasir wara l-adozzjoni tagħhom u tal-prinċipji użati fl-implimentazzjoni u l-infurzar tal-liġijiet tal-kompetizzjoni; · jippromwovu l-konverġenza tal-liġi tal-kompetizzjoni u l-prattika fl-Ukrajna għall-acquis tal-UE, b’mod partikolari fl-oqsma tar-regoli ta’ kontroll tal-amalgamazzjoni u fil-prinċipji użati fl-implimentazzjoni u l-infurzar tal-liġijiet ta’ kompetizzjoni; · jimplimentaw id-dispożizzjonijiet stabbiliti fil-Karta tal-Kompetizzjoni tal-Ftehim ta’ Assoċjazzjoni (parti DCFTA). 5.8 Proprjetà Intellettwali Tissaħħaħ il-kooperazzjoni dwar il-protezzjoni tal-IPR permezz tal-iskambju tal-esperjenza u l-organizzazzjoni ta’ azzjonijiet konġunti dwar il-kwistjonijiet tal-IPR kif ukoll ikompli d-djalogu dwar kwistjonijiet IPR sabiex: · jiġu implimentati b’mod xieraq l-istandards inkorporati fid-Direttiva dwar l-Infurzar 2004/48/KE u r-regolament Nru 608/2013 dwar l-infurzar doganali tad-drittijiet tal-proprjetà intellettwali; · jittieħdu miżuri effettivi kontra l-iffalsifikar u l-piraterija u tiġi żgurata l-implimentazzjoni effettiva tal-leġiżlazzjoni tal-infurzar u ta’ sanzjonijiet għall-ksur tad-drittijiet tal-proprjetà intellettwali abbażi ta’ strateġija ta’ infurzar IPR; · tissaħħaħ il-kapaċità tal-infurzar koerenti u komprensiv fil-livell tal-awtoritajiet pubbliċi (awtoritajiet amministrattivi, ġudizzjarji u operazzjonali) b’mod partikolari ż-żieda ta’ riżorsi ta’ infurzar rigward il-piraterija mill-internet fil-Ministeru tal-Intern. 5.9 Dazji u ffaċilitar tan-negozju Il-Partijiet jimplimentaw il-Qafas Strateġiku għall-Kooperazzjoni Doganali UE-Ukrajna b’konformità mal-pjan direzzjonali 2012-2014 li jiddefinixxi prijoritajiet u attivitajiet konkreti. Il-Partijiet jagħtu importanza lill-miżuri li ġejjin: (i.) Kanali kummerċjali sikuri u fluwidi: · żvilupp ta’ ambjent kummerċjali trasparenti reċiproku. Jiġi żgurat li leġiżlazzjoni u proċeduri rilevanti, kif ukoll il-kapaċità amministrattiva u operazzjonali tal-amministrazzjoni doganali, jissodisfaw l-għanijiet tal-kontroll effettiv u jappoġġjaw l-iffaċilitar tal-kummerċ leġittimu bħala prinċipju, filwaqt li jiġu żgurati s-sigurtà u l-prevenzjoni tal-frodi; il-kooperazzjoni fuq il-fruntieri bejn l-UE u l-Ukrajna hija waħda mill-indikaturi tal-iżvilupp tar-relazzjoni doganali minħabba li għandha influwenza immedjata fuq in-negozjanti, it-trasportaturi tal-merkanzija u l-passiġġieri; · żvilupp mill-Ukrajna ta’ Sistema ta’ Operatur Ekonomiku Awtorizzat għall-iffaċilitar tal-kummerċ bil-prospett tar-rikonoxximent reċiproku; l-UE tista’ tipprovdi assistenza adegwata wara li ssir talba. (ii.) Immaniġġjar tar-riskju u l-ġlieda kontra l-frodi: · kooperazzjoni fl-implimentazzjoni ta’ tekniki moderni ta’ kontroll doganali ibbażati b’mod partikolari fuq kontroll selettiv ibbażat fuq ir-riskju, proċeduri simplifikati għar-rilaxx ta’ oġġetti u kontrolli wara r-rilaxx; familjarizzazzjoni reċiproka b’sistemi ta’ mmaniġġjar tar-riskju taż-żewġ naħat jistgħu jieħdu l-forma ta’ vjaġġi ta’ studju jew workshops; · investigazzjoni tal-istabbiliment ta’ interaġenzija u mekkaniżmi internazzjonali (inklużi pjattaformi onlajn) għall-iskambju ta’ dejta, fost l-oħrajn fuq oġġetti u vetturi, b’konformità ma’ standards u regolamenti rilevanti għall-protezzjoni tad-dejta fil-kuntest ta’ grupp ta’ ħidma mwaqqaf bejn l-UE u l-pajjiżi girien fil-Lvant; · tisħiħ tad-djalogu dwar il-ġlieda kontra l-frodi sabiex jiġi evitat u infurzat il-kummerċ illegali, inklużi l-prodotti soġġetti għas-sisa, b’mod partikolari s-sigaretti, li jista’ jinkludi skambji ta’ esperjenza prattika u organizzazzjoni ta’ azzjonijiet konġunti. (iii.) Investment fl-immodernizzar tad-dwana: · jiġi elaborat u implimentat pjan strateġiku komprensiv bl-appoġġ tal-UE wara li ssir talba mill-Ukrajna għall-amministrazzjoni Doganali, inklużi strutturi, proċeduri, riżorsi, appoġġ tal-IT u pjan ta’ implimentazzjoni. Il-Pjan ta’ Azzjoni Mmodernizzat tal-UE għad-Dwana jista’ jintuża bħala bażi ta’ referenza; · żvilupp ulterjuri tal-leġiżlazzjoni doganali tal-Ukrajna u d-dispożizzjonijiet ta’ implimentazzjoni tagħha b’konformità mal-istrumenti u standards internazzjonali applikabbli fil-qasam tad-dwana u l-kummerċ, inklużi dawk żviluppati mill-UE, l-Organizzazzjoni Dinjija tad-Dwana, id-WTO u n-NU; · kooperazzjoni fl-implimentazzjoni ta’ Sistema Armonizzata aġġornat bl-għan li tiġi adottata Nomenklatura Kkombinata u tiġi żgurata klassifikazzjoni xierqa u koerenti ta’ oġġetti; · jiġu żgurati l-ogħla standards ta’ integrità fl-amministrazzjoni Doganali, u b’mod partikolari fuq il-fruntieri, bl-applikazzjoni ta’ miżuri li jirriflettu l-prinċipji tad-Dikjarazzjoni Arusha tad-WCO; · kooperazzjoni dwar l-iżvilupp ulterjuri ta’ proċeduri u prattika doganali għal evalwazzjoni sabiex dawn isiru aktar trasparenti u effiċjenti, inkluż permezz tal-iskambju tal-aħjar prattiki dwar l-implimentazzjoni tal-istandards tad-WTO; · jittieħdu l-passi neċessarji kollha fil-kompetenza tal-Partijiet biex tiġi ffaċilitata l-parteċipazzjoni futura tal-Ukrajna kemm fi ħdan il-grupp ta’ Ħidma UE – EFTA kif ukoll fi ħdan il-grupp ta’ ħidma UE/EFTA u l-ECG (Electronic Customs Group) – NCTS; · jiġi elaborat u implimentat bl-appoġġ tal-UE wara li ssir talba mill-Ukrajna, pjan strateġiku komprensiv għall-amministrazzjoni Doganali, sabiex jiġu allinjati l-leġiżlazzjoni ta’ tranżitu, il-proċeduri operazzjonali, u s-sistema tal-IT tagħha, mal-Konvenzjonijiet tal-UE/EFTA dwar proċedura ta’ tranżitu komuni u s-simplifikazzjoni ta’ formalitajiet fil-kummerċ ta’ oġġetti, bl-għan li tiġi żgurata s-sħubija futura tal-Ukrajna fil-Konvenzjonijiet imsemmija u l-parteċipazzjoni fis-sistema ta’ tranżitu komuni; tiġi pprovduta assistenza rilevanti jew proġett ta’ ġemellaġġ lill-amministrazzjoni Doganali tal-Ukrajna dwar l-applikazzjoni ta’ tranżitu komuni u s-sistema NCTS fuq inizjattiva tal-Ukrajna; · tiġi żgurata parteċipazzjoni ad hoc, b’kunsiderazzjoni għar-restrizzjonijiet finanzjarji li jeżistu fil-leġiżlazzjoni tal-Ukrajna, ta’ esperti doganali tal-Ukrajna fil-Programm 2020 tal-UE għad-Dwana (Regolament Nru 1294/2013), li tirrikjedi bidliet fil-leġiżlazzjoni nazzjonali bħala l-pass li jmiss, konklużjoni ta’ ftehim bilaterali dwar il-parteċipazzjoni regolari fil-Programm ladarba l-Ukrajna tkun laħqet livell suffiċjenti ta’ approssimazzjoni tal-leġiżlazzjoni rilevanti u l-metodi amministrattivi ma’ dawk tal-UE. (iv.) Regoli tal-oriġini: Il-Partijiet jikkooperaw fil-preparazzjoni tal-implimentazzjoni xierqa tar-regoli tal-oriġini li għandhom jipu applikati bejn il-Partijiet, b’mod partikolari permezz ta’: · għoti ta’ assistenza rilevanti lill-awtorità Doganali tal-Ukrajna fil-forma ta’ żjarat ta’ studju jew dwar l-applikazzjoni ta’ regoli tal-oriġini fuq inizjattiva tal-Ukrajna; · appoġġ lill-Ukrajna fit-tħejjija ta’ analiżi komprensiva rigward l-adeżjoni futura mal-Konvenzjoni pan-Euro-Med dwar ir-regoli tal-oriġini, li billi tiġi estiża ż-żona ta’ kumulazzjoni, se jinħolqu benefiċċji ġodda għall-operaturi ekonomiċi tal-Ukrajna; · trasferiment tar-responsabbiltà għall-ħruġ taċ-ċertifikati tal-EUR 1 mill-Kamra tal-Kummerċ tal-Ukrajna lill-awtorità Doganali tal-Ukrajna; · żvilupp ta’ mekkaniżmu li jiżgura applikazzjoni effettiva tar-regoli tal-oriġini għal oġġetti importati mit-territorju temporanjament okkupat tal-Krimea; · skambju tal-aħjar prattika bejn l-awtoritajiet doganali dwar l-għoti ta’ status ta’ esportatur approvat. 5.10 Kummerċ u żvilupp sostenibbli Il-Partijiet se jimpenjaw ruħhom fi djalogu dwar il-kwistjonijiet koperti mill-Kapitolu dwar il-Kummerċ u l-Iżvilupp Sostenibbli tal-Ftehim ta’ Assoċjazzjoni. 5.11 Transparenza tar-regolamenti Il-Partijiet jagħtu attenzjoni speċjali għall-kooperazzjoni f’dawn li ġejjin: · tiġi żgurata l-konformità tal-miżuri ta’ applikazzjoni ġenerali inklużi regoli interni dwar l-implimentazzjoni tal-politika regolatorja fl-oqsma koperti mid-dispożizzjonijiet tat-Titolu “Kummerċ u kwistjonijiet relatati mal-kummerċ” tal-Ftehim ta’ Assoċjazzjoni mar-rekwiżiti tal-prinċipju tat-trasparenza; · jiġi stabbilit punt ta’ Kuntatt u mekkaniżmu għall-ipproċessar ta’ talbiet ta’ kwalunkwe persuna kkonċernata dwar kwalunkwe miżura valida jew proposta ta’ applikazzjoni ġenerali u dwar il-prattika tal-implimentazzjoni ta’ tali miżuri li jistgħu jinfluwenzaw kwistjonijiet skont il-Ftehim. 5.12 Kummerċ u Kooperazzjoni Regolatorja Il-Partijiet jagħtu attenzjoni speċjali għall-kooperazzjoni dwar armonizzazzjoni ulterjuri tal-leġiżlazzjoni tal-Ukrajna mal-acquis tal-UE fl-oqsma ta’: · ir-reklamar tal-bejgħ mill-bogħod; · l-iżgurar tas-sikurezza ta’ prodotti tal-ikel u l-informazzjoni għall-konsumaturi tal-ingredjenti tal-prodotti; · l-implimentazzjoni tal-programm ta’ appoġġ baġitarju tal-UE fil-qasam tat-tneħħija tal-ostakoli tekniċi għall-kummerċ (TBT). 6. Kooperazzjoni fil-qasam tal-enerġija inklużi kwistjonijiet nukleari Abbażi tat-tkomplija tal-implimentazzjoni tal-Memorandum ta’ Qbil UE-Ukrajna dwar il-kooperazzjoni fil-qasam tal-enerġija, u l-preparazzjoni għall-implimentazzjoni tal-acquis tal- UE imsemmi fl-anness rilevanti tal-Ftehim ta’ Assoċjazzjoni, dwar l-impenji tal-Ukrajna bħala Parti Kontraenti għat-Trattat tal-Komunità għall-Enerġija u konsistenti ma’ ftehimiet multilaterali rilevanti, il-Partijiet jagħtu attenzjoni partikolari għall-kooperazzjoni fit-teħid tal-passi li ġejjin: 6.1 Integrazzjoni tas-Swieq tal-Enerġija · tiġi adottata Strateġija ġdida għall-Enerġija u Pjan ta’ Azzjoni għall-implimentazzjoni tagħha; · implementazzjoni tat-Tielet Pakkett dwar l-Enerġija skont l-obbligi taħt it-Trattat tal-Komunità għall-Enerġija; · tissaħħaħ aktar il-kapaċità u l-indipendenza tal-Kummissjoni Nazzjonali għar-Regolamentazzjoni tal-Enerġija u l-Utilitajiet (NEURC); · tkompli r-riforma tat-tariffi tal-elettriku u l-ipprezzar tal-gass u ta’ miżuri li jiżguraw il-pagament sħiħ għall-provvediment tal-elettriku u l-gass; · tkompli l-kooperazzjoni, inkluża l-kooperazzjoni mill-qrib mal-Istituzjonijiet Finanzjarji Internazzjonali, lejn l-implimentazzjoni sħiħa tad-Dikjarazzjoni Konġunta tal-konferenza dwar l-investiment fir-riabilitazzjoni u l-immodernizzar tan-netwerk tat-tranżitu tal-gass tal-Ukrajna tat-23 ta’ Marzu 2009, b’mod partikolari r-riforma tas-settur tal-gass u r-ristrutturar tan- Naftogaz li hija proprjetà tal-Istat; · kooperazzjoni effiċjenti dwar l-implimentazzjoni tal-istudju dwar il-fattibbiltà tal-integrazzjoni tas-sistema tal-enerġija unita tal-Ukrajna fl-Unjoni tan-netwerks tal-elettriku tal-Ewropa Ċentrali, b’konformità mar-rekwiżiti tal- ENTSO-E (in-Netwerk Ewropew tal-Operaturi tas-Sistema tat-Trażmissjoni tan-Netwerk għall-Elettriku) u analiżi konġunta tal-kosti u l-benefiċċji għat-tali integrazzjoni mqabbla ma’ alternattivi possibbli għal sinkronizzazzjoni sħiħa; · provvediment ta’ assistenza lill-esperti tal-UE fl-elaborazzjoni tal-leġiżlazzjoni neċessarja għall-issodisfar tal-obbligi tal-Ukrajna skont it-Trattat tal-Komunità tal-Enerġija. 6.2 Sigurtà tal-Enerġija · jiġu adottati u implimentati miżuri li għandhom jiġu identifikati fi Pjan ta’ Azzjoni tal-Gvern dwar il-Kontinġenza tal-Enerġija Nazzjonali; · jiġu implimentati r-rakkomandazzjonijiet li saru fir-rapport tat-test tal-istress tal-UE ta’ Ottubru 2014; · tiġi abbozzata u implimentata deċiżjoni dwar ħażniet strateġiċi taż-żejt; · l-Ukrajna tiġi appoġġjata fit-tisħiħ tas-sigurtà tal-enerġija tagħha. 6.3 Effiċjenza Enerġetika, Enerġija Rinnovabbli u Aspetti Ambjentali · jiġu implimentati d-Direttivi tal-UE fil-qasam tal-effiċjenza enerġetika u s-sorsi rinnovabbli tal-enerġija skont it-Trattat tal-Komunità tal-Enerġija u d-deċiżjonijiet tal-Kunsill tal-Ministri tat-Trattat tal-Komunità; · sal-aħħar tal-2015, jiġi stabbilit u adottat Pjan Nazzjonali għat-Tnaqqis tal-Emissjonijiet u kooperazzjoni dwar l-implimentazzjoni mgħaġġla tal-pjan fl-isfond tal-issodisfar tal-obbligi skont it-Trattat tal-Komunità tal-Enerġija u l-miri rispettivi tal-UE. 6.4 Riforma tas-Settur tal-Faħam · jiġu implimentati r-rakkomandazzjonijiet mill-programm tar-Riforma tas-Settur tal-Faħam, bl-għan li jiġu eliminati gradwalmentis-sussidji tas-settur tal-minjieri li huma proprjetà tal-Istat li huma piż qawwi fuq il-baġit tal-istat filwaqt li jitjiebu l-istandards tas-sikurezza u s-sigurtà ambjentali u b’kunsiderazzjoni għall-aspetti soċjali. 6.5 Sikurezza Nukleari Il-Partijiet ikomplu jikkooperaw dwar: · proġetti relatati mad-dekummissjonar tal-Impjant tal-Enerġija Nukleari ta’ Chernobyl u l-Pjan ta’ Implimentazzjoni ta’ Xelter sabiex is-sit ta’ Chernobyl jiġi restawrat għal sitwazzjoni ambjentalment sikura wara l-inċident li qered ir-raba’ unità tal-enerġija (taħt il-fond internazzjonali mmaniġġjat mill-BERŻ); · proġetti skont l-Istrument għall-Kooperazzjoni dwar is-Sikurezza Nukleari (INSC) b’mod partikolari li jappoġġjaw ir-Regolatur Nukleari u l-immaniġġjar tal-iskart nukleari; · implementazzjoni ta’ azzjonijiet b’konformità mal-“Pjan ta’ Azzjoni Nazzjonali bbażat fuq ir-riżultati tat-testijiet tal-istress”, li ġie żviluppat wara t-testijiet tal-istress fl-NPPs tal-Ukrajna u li jinkludi r-rakkomandazzjonijiet tal- ENSREG. 7. Kwistjonijiet settorjali oħra 7.1 Kontroll intern finanzjarju pubbliku u awditjar u kontroll estern Il-Partijiet jikkooperaw bl-għan li jiżguraw l-iżvilupp ta’ kontroll intern finanzjarju pubbliku u awditjar estern billi: · jiġi żgurat titjib ulterjuri tas-sistema ta’ kontroll interna, inkluż awditjar intern funzjonalment indipendenti, f’awtoritajiet tal-istat permezz tal-armonizzazzjoni ma’ standards u metodoloġiji internazzjonali ġeneralment aċċettati u l-aħjar prattika tal-UE; · tiġi żgurata l-implimentazzjoni ta’ standards tal-awditjar esterni aċċettati internazzjonalment (Organizzazzjoni Internazzjonali ta’ Istituzzjonijiet tal-Awditjar Supremi) mill-Istituzzjoni tal-Awditjar Suprema (Kamra tal-Kontabbiltà); · tiġi żgurata kooperazzjoni effettiva mal-istituzzjonijiet u korpi rilevanti tal-UE fil-każ ta’ verifiki fuq il-post u spezzjonijiet relatati mal-immaniġġjar u l-kontroll ta’ fondi tal-UE, li għandhom jiġu pprovduti b’konformità mal-regoli u l-proċeduri rilevanti. 7.2 Tassazzjoni Tikber u tissaħħaħ il-kooperazzjoni mmirata għat-titjib u l-iżvilupp ta’ Sistema u amministrazzjoni fiskali tal-Ukrajna, ibbażati fuq standards internazzjonali u Ewropej, inkluża preparazzjoni għall-approssimazzjoni gradwali mal-istruttura tat-tassazzjoni kif stabbilita fl-acquis tal-UE kif stipulat fl-anness rilevanti tal-Ftehim ta’ Assoċjazzjoni, b’mod partikolari billi: · titjieb u tiġi ssimplifikata l-leġiżlazzjoni fiskali inkluż billi; · titjieb il-kooperazzjoni fiskali internazzjonali sabiex tissaħħaħ il-governanza tajba fil-qasam fiskali, kif deskritt fil-Ftehim ta’ Assoċjazzjoni. B’rabta mal-kompetizzjoni fiskali ġusta, jiġu kkunsidrati l-prinċipji tal-Kodiċi ta’ Kondotta tal-UE għat-Tassazzjoni tan-Negozji; · titjieb il-kapaċità tal-amministrazzjoni fiskali, b’mod partikolari billi wieħed jimxi lejn Sistema aktar iffukata bbażata fuq ir-riskju għall-kontrolli fiskali u l-awditjar; · tiġi implimentata soluzzjoni sostenibbli u mgħaġġla għall-każijiet b’lura ta’ rifużjonijiet tal-VAT; · jittieħdu miżuri għall-armonizzazzjoni ta’ politiki fil-mitigazzjoni u l-glieda kontra l-frodi u l-kuntrabandu ta’ prodotti li titħallas is-sisa fuqhom. 7.3 Statistika · tiġi ppreparata l-implimentazzjoni tal-kompendium tal-istatistika tal-KE kif anness fil-Ftehim ta’ Assoċjazzjoni; · jitjieb ir-rwol ta’ koordinazzjoni tal-SSSU fis-sistema nazzjonali tal-istatistika permezz tar-riflessjoni xierqa u espliċita tagħha fil-liġi dwar l-istatistika, permezz tal-konklużjoni ta’ Memorandum ta’ Qbil mal-aktar produtturi importanti ta’ statistika uffiċjali (tal-istat) u l-introduzzjoni ta’ preparazzjoni ta’ programm ikkoordinat ta’ ħidma statistika li jinkludi l-istatistika uffiċjali kollha; · tissaħħaħ l-indipendenza professjonali tal-SSSU b’konformità mal-Kodiċi ta’ Prattika Ewropew dwar l-Istatistika; · il-Liġi tal-Ukrajna "dwar l-Istatika tal-Istat" tinġieb konformi mar-rekwiżiti Ewropej fir-rigward tat-twaqqif tal-Kunsill Nazzjonali dwar l-Istatistika u l-implimentazzjoni tal-Kodiċi ta’ Prattika Ewropew dwar l-Istatistika; · titjieb id-disseminazzjoni ta’ statistika uffiċjali (tal-istat) inkluża l-metadejta xierqa għall-utenti kollha inklużi l-gvern, is-soċjetà ċivili, in-negozji, il-midja u oħrajn permezz ta’ għodod ta’ disseminazzjoni moderni u integrati, b’mod partikolari websajts u bażijiet ta’ dejta li jintużaw faċilment eċċ; · tissaħħaħ il-kwalità tal-istatistika uffiċjali (tal-istat) b’kooperazzjoni ma’ produtturi oħra ta’ dejta u utenti tad-dejta, l-iżvilupp u l-implimentazzjoni ta’ qafas ta’ assigurazzjoni tal-kwalità inkluża l-produzzjoni u l-pubblikazzjoni ta’ rapporti ta’ kwalità. 7.4 Trasport Il-Partijiet jikkooperaw biex jappoġġjaw lill-Ukrajna fil-preparazzjoni għall-implimentazzjoni tal-acquis tal-UE imsemmi fl-annessi rilevanti tal-Ftehim ta’ Assoċjazzjoni: (i.) Trasport: · tissaħħaħ il-konverġenza regolatorja tal-acquis tal-UE fil-leġiżlazzjoni nazzjonali fil-modi ta’ transport u tissaħħaħ il-kapaċità tal-awtoritajiet nazzjonali fl-implimentazzjoni u l-infurzar tal-leġiżlazzjoni; · l-implimentazzjoni ulterjuri tal-istrateġija nazzjonali tal-Ukrajna għat-trasport sal-2020; · il-preparazzjoni u l-implimentazzjoni ta’ riformi f’subsetturi tat-trasport (ferroviji, passaġġi tal-ilma marittimi u interni, transport bit-triq u bl-ajru); · jitjieb il-moviment tal-passiġġieri u l-oġġetti, tiżdied il-fluwidità tal-flussi tat-trasport bejn l-Ukrajna, l-UE u pajjiżi terzi fir-reġjun, billi jitneħħew l-ostakoli (amministrattivi, tekniċi, transfruntiera, eċċ), inklużi dawk relatati mal-ippjanar, l-implimentazzjoni, it-tħaddim u l-manutenzjoni ta’ infrastrutturi tat-trasport, u s-simplifikazzjoni tal-proċeduri ta’ kummerċ internazzjonali; · tiġi żviluppata sistema mudell nazzjonali tal-fluss tat-traffiku tat-trasport u programm għall-implimentazzjoni tan-Netwerk Nazzjonali tat-Trasport (Prijorità) tal-Ukrajna konsistenti mal-infrastruttura tan-netwerk tat-trasport tas-sħubija tal-Lvant u l-iżvilupp ta’ pajpline ta’ proġetti maturi; · jiġu żviluppati servizzi intermodali u multimodali permezz ta’ sistema effiċjenti ta’ loġistika, u jkunu possibbli soluzzjonijiet relatati mal-interoperabbiltà ta’ sagoma tal-linji ferrovjarji differenti u standards tekniċi oħra; · jiġu aġġornati l-istrateġija u l-programm nazzjonali għat-titjib tas-sikurezza tat-toroq u tkompli l-implimentazzjoni tal-azzjonijiet. (ii.) Avjazzjoni: · matul l-2015 jiġi ffirmat il-Ftehim dwar iż-Żona Komuni tal-Avjazzjoni u jiġi ffinalizzat fi żmien xieraq; · jiġu segwiti attivitajiet ta’ allinjament tal-leġiżlazzjoni tal-Ukrajna fil-qasam tal-avjazzjoni mal-leġiżlazzjoni tal-UE; · jiġu implimentati r-rekwiżiti u l-istandards tal-UE fl-oqsma tal-avjazzjoni abbażi tal-Ftehim dwar Żona Komuni tal-Avjazzjoni wara l-iffirmar tiegħu fl-2015 u tiġi msaħħa l-kapaċità amministrattiva tal-awtoritajiet tal-avjazzjoni; · tiġi sostnuta u żviluppata aktar il-kooperazzjoni mal-EASA dwar kwistjonijiet tal-UE dwar is-sikurezza tal-avjazzjoni, inkluż dwar kwistjonijiet ta’ konverġenza tas-sistema taċ-ċertifikazzjoni tal-Ukrajna dwar l-ajrunavvigabbiltà ma’ dik tal-UE. 7.5 Ambjent u Tibdil fil-Klima Il-Partijiet jikkooperaw biex jappoġġjaw lill-Ukrajna fil-preparazzjoni għall-implimentazzjoni tal-acquis tal-UE msemmi fl-annessi rilevanti tal-Ftehim ta’ Assoċjazzjoni: · implimentazzjoni mill-Ukrajna tal-għanijiet primarji (strateġija) tal-Istrateġija Nazzjonali dwar l-Ambjent għall-perjodu sal-2020 u l-Pjan ta’ Azzjoni Nazzjonali dwar l-Ambjent għall-2011-2015; · tissaħħaħ il-kapaċità amministrattiva fil-livelli nazzjonali, reġjonali u lokali, inkluż permezz tal-iżvilupp ta’ spezzjoni effettiva u kapaċitajiet ta’ infurzar; · żvilupp u implimentazzjoni ulterjuri tal-leġiżlazzjoni u tal-istrateġiji u l-pjanijiet ambjentali tal-Ukrajna, b’mod partikolari dwar il-valutazzjoni tal-impatt ambjentali, il-valutazzjoni strateġika ambjentali, l-aċċess għal informazzjoni ambjentali u l-parteċipazzjoni pubblika, b’mod partikolari fir-rigward tal-Konvenzjonijiet ta’ Espoo u Aarhus; · jingħalqu d-distakki fil-liġi nazzjonali u l-iżvilupp ta’ strumenti nazzjonali ta’ implimentazzjoni b’konformità mal-ftehimiet ambjentali multilaterali ffirmati u rratifikati mill-Ukrajna u mill-UE; · jissaħħaħ id-djalogu fil-Grupp ta’ Ħidma Konġunt UE-Ukrajna dwar it-Tibdil fil-Klima dwar il-kontribuzzjoni għal u l-iffirmar ta’ ftehim globali ġdid dwar it-tibdil fil-klima, u dwar l-iżvilupp u l-implimentazzjoni ta’ politika dwar it-tibdil fil-klima, b’mod partikolari permezz ta’ sistema għan-negozjar ta’ emissjonijiet domestiċi u pjan ta’ azzjoni b’miżuri għal tul ta’ żmien twil, li jiġġieldu għat-tibdil fil-klima u jadattaw għalih; · jiġi promoss l-iżvilupp sostenibbli u t-tħaddir tal-ekonomija, fost l-oħrajn permezz ta’ miżuri ta’ implimentazzjoni relatati mal-immaniġġjar tal-iskart, l-akkwisti pubbliċi ekoloġiċi, u bl-introduzzjoni ta’ prinċipji u soluzzjonijiet ta’ effiċjenza tar-riżorsi; · żvilupp tan-Netwerk ta’ Żoni Protetti fl-Ukrajna, ibbażat fuq il-prinċipji tan-Netwerk NATURA 2000; · titjieb l-effiċjenza ta’ miżuri li jipproteġu il-faxx tal-ożonu u li jipproteġu l-ambjent billi jnaqqsu l-emissjonijiet ta’ gassijiet fluworurati b’effett ta’ serra; · ħidma flimkien sabiex jiġu implimentati l-pjanijiet direzzjonali għall-kisba tal- Għanijiet ta’ Żvilupp tal-Millenju relatati mal-ilma u l-miri tal-Immaniġġjar Integrat tar-Riżorsi tal-Ilma, permezz tal-użu tad-djalogu tal-politika nazzjonali taħt l-Inizjattiva tal-UE dwar l-Ilma u appoġġjati mill-approssimazzjoni u l-implimentazzjoni tal-leġiżlazzjoni tal-UE dwar l-ilma; · promozzjoni tal-implimentazzjoni tal-Konvenzjoni ta’ Bucharest u l-Protokolli tagħha, inkluża l-kooperazzjoni ma’ pajjiżi riparji dwar l-implimentazzjoni tad-Direttiva Qafas dwar l-Istrateġija Marina, u b’ħidma flimkien mal-Partijiet għal din il-Konvenzjoni sabiex tiġi promossa l-adeżjoni tal-Unjoni Ewropea mal-Konvenzjoni; · ħidma dwar l-istabbiliment ta’ Sistema ta’ Skambju ta’ Informazzjoni Ambjentali fil-kuntest tas-Sħubija tal-Lvant; · tkompli l-kooperazzjoni mill-qrib maċ-Ċentru Reġjonali għall-Ambjent għall-Ewropa Ċentrali u tal-Lvant, b’mod partikolari xogħol rispettiv dwar it-twaqqif ta’ uffiċċju REC fl-Ukrajna, fost l-oħrajn biex titqajjem kuxjenza ambjentali u sabiex jiġi promoss ir-rwol tas-soċjetà ċivili fi kwistjonijiet ambjentali. 7.6 Protezzjoni Ċivili Il-Partijiet jikkooperaw biex jappoġġjaw lill-Ukrajna biex: · issaħħaħ id-djalogu u ssaħħaħ il-kapaċità tal-prevenzjoni ta’, il-preparazzjoni għal u r-reazzjoni għal diżastri naturali u dawk ikkawżati mill-bniedem u sabiex timplimenta l-Arranġament Amministrattiv dwar kooperazzjoni fil-qasam tal-Protezzjoni Ċivili bejn l-Ukrajna u l-Kummissjoni Ewropea billi jiġu stabbiliti u implimentati Pjanijiet ta’ Ħidma biannwali; · tagħmel progress fl-iżvilupp ta’ valutazzjoni tar-riskju u ta’ kartografija ta’ diżastri madwar il-pajjiż kollu, u sabiex tavvanza l-estensjoni tas-sistemi Ewropej ta’ twissija bikrija u l-għodod ta’ monitoraġġ għall-Ukrajna; · taħdem lejn l-iżvilupp ta’ strateġija għat-tnaqqis tar-riskji industrijali u l-prevenzjoni ta’ diżastri maħluqa mill-bniedem, u sabiex tesplora l-opportunitajiet ta’ finanzjament għall-implimentazzjoni tagħha; · tagħmel progress fl-implimentazzjoni tal-“Qafas ta’ Azzjoni Hyogo: Nibnu r-Reżiljenza ta’ Nazzjonijiet u Komunitajiet għad-Diżastri”. 7.7 Politika industrijali u imprenditorjali Il-Partijiet jiżviluppaw u jsaħħu l-kooperazzjoni tagħhom dwar il-politika industrijali u imprenditorjali, u b’hekk itejbu l-ambjent tan-negozju għall-operaturi ekonomiċi kollha, b’enfasi partikolari fuq l-Impriżi Żgħar u ta’ Daqs Medju (SMEs). Il-Partijiet se jikkooperaw dwar l-implimentazzjoni ta’ politika għall-SMEs ibbażata fuq l-għaxar prinċipji tal-Att għan-Negozji ż-Żgħar għall-Ewropa (SBA) u l-aħjar prattiki fl-UE u se jżommu djalogu regolari dwar il-politika industrijali u imprenditorjali, b’mod partikolari permezz ta’: · l-istabbiliment ta’ djalogu bilaterali ddedikat mal-SMEs, bl-involviment mill-qrib kemm tal-gvern kif ukoll tar-rappreżentanti tal-assoċjazzjonijiet tan-negozju sabiex jiskambjaw l-aħjar prattiki bl-għan li l-politiki tal-Ukrajna jiġu allinjati mal-leġiżlazzjoni tal-UE kif ukoll sabiex jiġu ffaċilitati politiki favorevoli għall-SMEs fil-leġiżlazzjoni riċenti tal-Ukrajna permezz tal-applikazzjoni tal-Prinċipju “Think Small First” (“Aħseb fiċ-Ċokon l-Ewwel”) u t-Test tal-SMEs. L-involviment tal-programmi tal-UE se jiġi diskuss ukoll fil-kuntest tad-djalogu. Barra minn hekk, fil-kuntest tal-Panil tal-SME tas-Sħubija tal-Lvant, il-Partijiet se: · jikkooperaw biex jiżguraw l-implimentazzjoni tar-rakkomandazzjonijiet deskritti fl-ewwel valutazzjoni SBA “Indiċi tal-Politika tal-SME: Pajjiżi Msieħba tal-Lvant 2012 – Progress fl-Implimentazzjoni tal-Att dwar in-Negozji ż-Żgħar għall-Ewropa” li saret mill-OECD b’kooperazzjoni mal-Kummissjoni Ewropa, il-Fondazzjoni Ewropea għat-Taħriġ u l-BERŻ; · jikkooperaw fit-tieni sessjoni tal-Valutazzjoni SBA u jużaw il-proċess ta’ valutazzjoni bħala opportunità biex jiġi enfasizzat ir-rwol essenzjali tal-SMEs biex jitjieb l-ambjent tan-negozju fl-Ukrajna; · ikomplu jikkooperaw flimkien fil-kuntest tal-proġett ta’ implimentazzjoni tal-valutazzjoni SBD (“Strateġiji tal-Kompetittività tas-Sħubija tal-SMEs tal-Lvant Fażi II”) biex jitjieb l-ambjent tan-negozju fl-Ukrajna; · ikomplu jikkooperaw biex tiġi ffaċilitata l-parteċipazzjoni tal-Ukrajna fil-Programm għall-Kompetittività tal-Intrapriżi u l-SMEs (Competitiveness of Enterprises and SMEs - COSME)). 7.8 Liġi tal-kumpaniji, governanza korporattiva, kontabbiltà u awditjar Il-Partijiet isaħħu l-kooperazzjoni tagħhom fl-oqsma kollha tal-liġi tal-kumpaniji, il-governanzna korporattiva u kwistjonijiet ta’ kontabbiltà u awditjar permezz tal-iskambjar tal-esperjenza u l-informazzjoni dwar l-aħjar prattika tagħhom u l-aħjar oqfsa regolatorji kurrenti tagħhom u b’mod partikolari: · il-preparazzjoni għall-implimentazzjoni tal-acquis tal-UE msemmi fl-annessi rilevanti tal-Ftehim ta’ Assoċjazzjoni permezz ta’ approssimazzjoni progressiva tal-leġiżlazzjoni tal-liġi tal-kumpaniji mal-acquis tal-UE dwar il-liġi tal-kumpaniji; · permezz tal-iżvilupp ta’ kapaċità amministrattiva tal-istituzzjonijiet tal-istat rilevanti; · it-titjib tal-funzjonament tal-liġi tal-kumpaniji permezz ta’ reviżjoni kostanti, immodernizzar tal-leġiżlazzjoni rilevanti u l-applikazzjoni tagħha, inkluż b’mod partikolari il-Liġi tal-Kumpaniji dwar l-Istokk Konġunt; · is-simplifikazzjoni tar-regoli u l-proċeduri dwar ir-reġistrazzjoni ta’ persuni ġuridiċi, inklużi kumpaniji u persuni fiżiċi, inklużi imprendituri, sabiex jitwaqqfu u jiġu likwidati negozji; · l-iżvilupp ulterjuri tal-politika ta’ governanza korporattiva u l-promozzjoni tal-konformità mal-kodiċi dwar il-governanza korporattiva b’konformità mal-istandards internazzjonali kif ukoll l-approssimazzjoni gradwali mar-regoli u r-rakkomandazzjonijiet tal-UE f’dan il-qasam; · l-introduzzjoni tal-istandards tal-awditjar internazzjonali rilevanti fil-livell nazzjonali; · il-promozzjoni tal-applikazzjoni ta’ standards ta’ kontabbiltà internazzjonali mill-kumpaniji kkwotati kollha fil-livell nazzjonali, speċjalment bl-introduzzjoni ta’ mekkaniżmu għal dan l-għan. 7.9 Servizzi Finanzjarji Il-Partijiet: · jippreparaw għall-implimentazzjoni tal-acquis tal-UE fl-oqsma rilevanti tas-servizzi finanzjarji kif determinat fil-Ftehim ta’ Assoċjazzjoni permezz ta’ approssimazzjoni gradwali u progressiva, abbażi ta’ lista aġġornata ta’ leġiżlazzjoni li tinsab fis-seħħ bħalissa, qabel ma l-annessi rilevanti tal-Ftehim ta’ Assoċjazzjoni jiġu aġġornati uffiċjalment; · jikkooperaw biex jiżguraw l-implimentazzjoni effettiva ta’ qafas regolatorju prudenzjali u superviżjoni ekwivalenti għal dak eżistenti fl-UE għas-swieq u l-attivitajiet finanzjarji ; · jikkooperaw sabiex tijieb il-kapaċità amministrattiva tal-awtoritajiet superviżorji b’konformità mal-istandards internazzjonali rikonoxxuti; · jinkoraġġixxu kooperazzjoni bejn l-Ukrajna u s-superviżuri tal-UE, speċjalment rigward l-iskambju u d-divulgazzjoni ta’ informazzjoni; · jiżviluppaw leġiżlazzjoni nazzjonali dwar il-prevenzjoni u l-ġlieda kontra l-ħasil tal-flus u l-finanzjament tat-terroriżmu, b’mod partikolari permezz tal-implimentazzjoni tal-Istandards FATF kif ukoll il-leġiżlazzjoni tal-UE kontra l-ħasil tal-flus u l-ġlieda kontra l-finanzjament tat-terroriżmu; · ikomplu jorganizzaw seminars konferenzi, taħriġ, workshops u żjarat ta’ studju konġunti dwar il-ġlieda kontra l-ħasil tal-flus u l-finanzjament tat-terroriżmu kif ukoll jistiednu lill-esperti mill-Ukrajna għall-avvenimenti rilevanti tal-UE. 7.10 Soċjetà tal-Informazzjoni Il-Partijiet jikkooperaw biex jappoġġjaw lill-Ukrajna fl-implimentazzjoni u fil-preparazzjoni għall-implimentazzjoni tal-acquis tal-UE msemmi fl-annessi rilevanti tal-Ftehim ta’ Assoċjazzjoni, b’mod partikolari permezz ta’: · ħidma ulterjuri tal-Ukrajna lejn l-approssimazzjoni tal-leġiżlazzjoni fil-qasam tal-komunikazzjonijiet elettroniċi mal-acquis tal-UE; · t-tisħiħ tal-indipendenza u l-kapaċità amministrattiva tar-regolatur nazzjonali fil-qasam tal-komunikazzjonijiet, sabiex tiġi żgurata l-kapaċità tiegħu biex jieħu l-miżuri regolatorji xierqa u jinforza d-deċiżjonijiet tiegħu u r-regolamenti kollha applikabbli u li jiggarantixxi kompetizzjoni ġusta fis-swieq; · l-iżvilupp u l-implimentazzjoni ta’ strateġiji nazzjonali dwar is-Soċjetà tal-Informazzjoni/is-Suq Diġitali u tiġi elaborata leġiżlazzjoni xierqa, inkluża l-promozzjoni tal-aċċess għall-broadband, it-tisħiħ tan-netwerks tas-sigurtà u l-promozzjoni tal-użu tal-ICT għat-tkabbir u l-impjiegi fl-ekonomija, skont in-normi tal-UE. 7.11 Turiżmu Il-Partijiet se jistabbilixxu djalogu regolari dwar il-kwistjonijiet koperti mill-Karta dwar it-turiżmu tal-Ftehim ta’ Assoċjazzjoni. Fil-kuntest tal-parteċipazzjoni tal-Ukrajna fil-Programm għall-Kompetittività tal-Intrapriżi u l-SMEs (COSME), se jiġu implimentati azzjonijiet speċifiċi anke għat-turiżmu, billi tingħata attenzjoni għat-tisħiħ tal-kompetittività u t-tkabbir sostenibbli tas-settur. 7.12 Agrikoltura u żvilupp rurali Il-Partijiet jikkooperaw biex jappoġġjaw lill-Ukrajna fl-implimentazzjoni u fit-tħejjija għall-implimentazzjoni tal-acquis tal-UE msemmi fl-annessi rilevanti tal-Ftehim ta’ Assoċjazzjoni, b’mod partikolari permezz ta’ attivitajiet imsaħħa tad-djalogu stabbilit dwar l-agrikoltura, b’mod partikolari permezz ta’: · l-iżvilupp u l-implimentazzjoni ta’ Pjan ta’ Azzjoni ġdid li għandu l-għan li s-settur jinġieb eqreb lejn il-politiki u l-leġiżlazzjoni dwar il-politika agrikola u għall-iżvilupp rurali; · l-iffaċilitar tal-iżvilupp ta’ suq miftuħ u trasparenti tal-art agrikola sabiex jiżdiedu l-produttività u l-istabbiltà fl-ambjent tal-investiment; · aktar kooperazzjoni dwar studji xjentifiċi u skambju tal-aħjar prattiki għall-użu ta’ bijoteknoloġiji fl-agrikoltura; · it-taħriġ ta’ amministrazzjonijiet ċentrali u lokali ta’ mudelli ġodda ta’ politiki għall-iżvilupp rurali għall-implimentazzjoni ulterjuri ta’ programm għall-komunitajiet rurali; · l-iskambju tal-aħjar prattiki dwar it-tiġdid u l-preżervazzjoni ta’ riżorsi naturali sabiex tiġi żgurata produzzjoni agrikola effiċjenti. sostenibbli u ta’ kwalità għolja; · l-iskambju tal-aħjar prattiki dwar il-produzzjoni agrikola sostenibbli ta’ riżorsi rinnovabbli tal-enerġija u l-użu tagħhom, inkluż fl-agrikoltura; · l-istudju tal-esperjenza tal-UE dwar it-tranżizzjoni lejn l-għoti ta’ appoġġ dirett lill-produtturi agrikoli; · it-titjib tal-kompetittività tal-produzzjoni agrikola, inkluż permezz tal-kooperazzjoni fl-implimentazzjoni ta’ skemi ta’ kwalità. 7.13 Sajd u politika marittima · jissaħħu l-kooperazzjoni u l-ħidma lejn sajd sostenibbli fil-Baħar l-Iswed, kemm f’oqfsa bilaterali kif ukoll multilaterali abbażi ta’ approċċ ta’ ekosistema għall-immaniġġjar tas-sajd; · tiżdied il-kooperazzjoni xjentifika u teknika bl-għan li tiġi żgurata l-kapaċità tal-monitoraġġ tas-sajd u li jiġi evalwat l-istat tal-istokkijiet tar-riżorsi tal-baħar u tal-ambjent marittimu; · jiġi promoss approċċ integrat għall-affarijiet tas-sajd u jiġi żgurat skambju tal-aħjar prattiki fir-rigward tiegħu, billi jisaħħaħ id-djalogu bilaterali u billi jiġu identifikati oqsma ta’ interess reċiproku u ta’ benefiċċju għall-kooperazzjoni futura rigward il-Baħar l-Iswed fil-kuntest tal-Politika Marittima Integrata tal-UE (Strateġija Tkabbir Blu). 7.14 Xjenza, teknoloġija u innovazzjonijiet Il-Partijiet jikkooperaw f’dan l-oqsma: · it-tisħiħ tal-kooperazzjoni fir-riċerka u l-innovazzjoni speċjalment permezz ta’ assoċjazzjoni effettiva tal-Ukrajna mal-programm Orizzont 2020, u assoċjazzjoni possibbli mal-programm Euratom li jikkumplimentah, li jsaħħaħ l-appoġġ istituzzjonali relatat mat-tali assoċjazzjoni mal-programm sabiex jiġi massimizzat l-impatt tiegħu; · l-iżgurar tal-iskambju tal-aħjar prattiki rigward l-organizzazzjoni u l-implimentazzjoni ta’ politiki tar-riċerka u l-innovazzjoni kif ukoll l-immaniġġjar u r-reviżjoni ta’ programmi relatati u inizjattivi ewlenin; · l-appoġġ għar-rinfurzar tal-kapaċitajiet fil-qasam tar-riċerka u l-innovazzjoni, speċjalment per